Кодо Саваки: «Сенга» – МУНОСАБАТ\nКодо Саваки: «Сенга»\nPosted on april 17, 2013 by admin under Жаҳон адабиёти дурдоналари\n(Кодо Савакининг «Сенга» китобидан)\nПремьер-министрни ўзгача аҳамиятли одам дея ўйлайдиган эй одам, сенга.\nИскандар Зулқарнай, Юлий Цезар ва Чингизхон оддийгина катта жиноятчилар бўлишган. Сталин ва Гитлер, Исикава Гоэмон ва Тэнитибо каби бандитларни ҳам ортда қолдиришди. Гарчи бу одамлар ўзида йўқ феълни кўз-кўз қилиш учун кўп чиранишган бўлсаларда, уларнинг охирги ниятлари айёрликлари билан қаерга қадар етиб бориш мумкинлигини билиш эди. Худди Кунисада Тюдзи каби. Ажабаланарлиси шундаки, бу тўдабошилар бизга ёрқин инсонлар бўлиб кўринадилар.\n(Изоҳ: Исикава Гоэмон, Тэнъитибо и Кунисада Тюдзи – япон тарихига кирган уста ўғрилар).\nСен ўзингни яхшиман деб айтасан. Савол шундаки нимада, нима учун, ким учун яхшисан?\nҲамма замонларда сиёсатчилар ҳалқни бурнидан тортиб судраб юрган ва ўз мақсади йўлида ишлатган.\nБиз одатларимизни асл табиатимиз сифатида кўрсатишга уринамиз.\nЎзгани мулкини ўғирлаётган бўлсанг ўғрилигинг аёнмасми? Аммо нимагадир бугун ҳамма агар сени полиция инспектори ушлаб, судья судлаб, қамоққа тиқмаган бўлса айбсиз пок деб ўйлайди. Бу коорупциялашган сиёсатчиларга ҳам тегишли гап: улар далилларни кўздан пана олишга кучи етгунгача меҳнаткаш, ҳалол ва омадли одамлар ҳисобланишади. Бу- оломоннинг аҳмоқлигининг чегараси йўқ- дегани.\nГарчи Хитой императорини ақли тўлиб-тошган маслаҳатчилар ўраб олган бўлса ҳам, у барчасини бурнидан ип ўтказиб, судраб юриш учун етарли даражада ақлли бўлган. Аммо бу доноликнинг асл доноликка сираям алоқаси йўқ.\nИсикава Гоэмон ягона ўғри эмасди. Биров оддий бирор нарсани ўғирлагани ҳали бу унинг ўғри деганимас. Кимдир бирор нарсани оддий ўғирлагани – унинг иликларига қадар ўғрилик сингган ўғри деганидир.\nҲаммамиз ҳам вақти-вақти билан ўзимизда ғалати одатлар пайдо этамиз ва ривожлантирамиз. Ҳукуматда ўтирганлар, уларга ҳизмат қиладиган ўқитувчилар ҳам, зиёлилар ҳам шу одатларни бизга сингдириш учун умрини сарфлашади. Худди шундай мураккаб йўл билан бизни керакли шаклга солишади. Дин шу тугунларни ечиш демакдир.\n“Уларнинг қўлида ҳокимият бор-да!”, деяётган эй сизлар, қалбаки бошлиқчаларнинг тўдасидан нима фарқингиз бор?\nХамма ўзининг дунёвий стандартларини ўрнатишга интилади- қандай ёқимсиз ҳолат.\nБир тизим барпо этган нарсани, иккинчиси вайрон этади. Бир сиёсий куч етишган ҳолатдан иккинчиси ортга, эскисига қайтади.\nҲамма фақат симптом, белгиларни яшириш билан банд – ва суркашга мўжалланган маз билан!\nБолалагимда олиймақом инсонларнинг кўзларига боқмасликни уқтиришарди. “Кўр бўлиб қоласан”. Мен қўрқувда деразаларимизнинг ёғоч тўсиқларини ёпиб олардим. Бугун менга хеч ким бунақа таъсир ўтказа олмайди.\nБиров урушгача қамоқда ўтирган. Биров уруш вақти қамоқда ўтирган. Бировдан урушдан кейин қамоқда ўтирган.\nТинимсиз ўзгараётган сиёсий системага буйсуниш учун полиция ходими хизматини бажариш йўлида ўлимга ҳам тайёр бўлиши керак. Бу осон нарсамас. Мен бунақа қилмасдим.\nАсл инсоний мантиғини излаётган одам обрў деб куйиб-ёнмайди. Ким министр бўлишга уриниб юрган бўлса, унда ҳаётга теран назар етишмайди.\nДепутатлар ва министрлар овоз олиш учун курашадилар. Улар сайланишни қанчалик ҳоҳлашади – аҳмоқлар! Агар менга министр бўлишни таклиф этишса, мен кўнмасдим. “Нима мени шунчалик аҳмоқ деб ўйлайсизларми?”\nПремьер-министр сайловда мағлуб бўлди: энди у йиғлайди. Кейинги сафар ютади: камерага қараб оғзини ёполмайди. Сиёсатчилир болалардан нима фарқ қилишади. Йиғлаётган болага қанд берсанг, бурни оқиб тиржаяди. Озроқ ёши катталардай фикрлаш ҳалақит бермасди.\nЎзининг биографияси билан фахрланиб, қайта-қайта сўзлайдиган одам-омадсиз.\nЎрни йўқ одамлар мансаби ва номи билан ўйин қилади.\nКўпчилик ўз ҳисобига яшай олмайди: улар тузум ҳисобидан озиқланишади.\n”У зўр одам: бир кўтаришда икки литр пивони ичади!”. “Яхши”деб айтишаётган нарсада арзирли хеч нима йўқ. Ҳар бир тўданинг ўз қаричи бор. Шу қаричи билан нима “яхши”, нима “ёмонлигини” қаричлайди.\nДунёда ҳамма одам ўртача одамдай, зерикарли “тартибли” одам стандартларида туриб баҳс юритади.\nОдамлар ажабтовур нарсалардан ҳайратланишади: қатордан озроқ ёнбошга чиқсанг бўлди, дарҳол сенга ҳайрон қарашади.\nБойўғли тунда кўра олиши – карма (тақдири). Видранинг (сувда озиқланадиган ҳайвон. Б.М.) сувда тез суза олиши- карма. Тулкилар чуқур уя қаза олиши – карма. Китнинг бунчалик катталиги – карма. Гарпуннинг (кит ови учун маҳсус найза) қурбони бўлиш ҳам тақдири. Қанчалик яхши ё ёмон бўлмасин, бу тақдир, холос. Бошқа хеч нарсамас.\nСен ақлли ё нодонсан, суюкли ё ёқимсизсан, қобилиятлимисан ёки йўқ: бари тақдир. Сени министр ёки қашшоқ қилган ҳам тақдир. Мушук билан йўлбарс жанжаллашиб қолишса, йўлбарс ютади. Ажабланарли жойи йўқ-тақдир. Бу дегани ақлли нодондан яхшироқ деганимас.\nОдамлар тақдирини ортидан югириб юрадилар. Унга бурнингга ип ўтказишга изн берма: бирорта гўзал қизни кўриб қолсанг -бошингни йўқотасан. Кўпроқ пул таклиф қилишса эшакдай ишлай бошлайсан. Сен доим майда-чуйда нарсалар бурнингдан тортиб юришига йўл қўясан.\nБаъзилар арслондай кучлилар. Бошқалар илонга ўхшаб узун. Бошқалар ласка (шимолда яшовчи юмронқозиққа ўхшаган ҳайвон. Б.М.) каби тунда яхши кўришади. Яна бировлардан доим боласини ўғирлаб кетишади. Бошқаларни умри бўйи ишлатишади, кейин сўйиб ейишади, масалан сигирлардай. Яна бошқалар аёлларнинг тиззасидан тушишмайди. Мушукдай. Ҳаммаси- тақдир. Бу яхшияммас, ёмон ҳаммас. Тақдири ўта-ўта яхшилар ҳам барибир дўзаҳга дўмбара бўлишади.\nКаламуш ишини чин юракдан бажаради. Бу тақдири. Биз унга “Сен қанчалик виждонлисан”, дея ҳурмат кўрсатишимиз керакмас. Кимнингдир кўзи тунда бошқалардан кўра яхши кўрса ҳайратланишимиз ҳам шартмас. Мушук ҳам тунда яхши кўради. Одамнинг тунда ёмон кўриши одатий нарса.\nҲайвоннинг яхши кўриш қобилияти ё сувда тез суза олиши –алоҳида ҳурматга лойиқ қилиб қўймайди.Тақдири шунақа эди. Яратилиш мантиғи шунақа. Дунёда ғалати кўринган ҳамма нарса-тақдирдан. Сен ақллимисан ва имтиҳонларингни топширдингми? Тақдиринг шундай. Бу дегани сени ниманидир тушунди, деганимас.\nДунёни ғалати қаричлар билан ўлчаймиз. Ҳайратланамиз. Ҳамма бойўғли тунда яхши кўради. бари туяқушлар тез югуришади.\nАгар мушукчани йўлбарс қафасига ташласанг, у даҳшатга тушиб қочмоқчи бўлади. Лекин йўлбарс уни бир сакраб, ушлаб ейди. Шу мушукча, шу йўлбарс биз тирик жонларнинг ичимиздаги ожиз жойларимиз тимсолидир. Фақат Сайгёнинг кумуш мушугининг бошигагина шу кун тушмаслиги мумкин.\n(Изоҳ: Сайгё (1117-1190), монах ва шоир. Сёгун Ёриасдан ҳайрлашув вақтида кумуш мушук ҳадя олган. Ва дарвозадан чиқиши билан йўлда ўйнаётган болаларга совға қилиб кетган).\nҚобилиятлари билан мақтанишдан ортиқроқ яна қандай зерикарли иш бўлиши мумкин? Қобилиятлар нисбийдир. Улар хеч нарсамас. Қобилиятлар чегарасидан ташқаридаги нарсалар-мана нима аҳамиятли.\nҚандай ёқимсиз одам бу Токугава Иэясу: унда бир томчи эрлик йўқ! Мен унингдай бўлишни истамайман. Агар Иэясу элда таниқли бўлиб кетганида, ҳамма унга ўхшашга интилиб кетганида дунё қалбаки одамлардан иборат бўлиб қоларди.\n(Изоҳ: Токугава Иэясу(1542-1616) – сёгун. Ўрта асрларда жангларда ғолиб бўлган ва Токугава даврига асос солган. (1600-1868). Иэясуга қадар икки сёгун Японияни бирлаштирмоқчи бўлган. Ода Нобунага (1534-1582). Хиэй тоғида тэндай-буддизм марказларини ҳайвонларча вайрон қилган. Ва Тоётоми Хидэёси (1536-1598). Осакада катта қалъа қурган, япон тарихидаги энг таниқли шахслардан бири. Юқоридаги уч сёгуннинг турлича феъл-атворлари қуйидаги тўқима ҳикояда талқин этилади: Ода Нобунага, Тоётоми Хидэёси ва Токугава Иэясу бирга булбул хонишини эшитишмоқчи бўлишибди, лекин булбул улар учун сайрашни ҳоҳламабди. Шунда Нобунага дебди: ”Сайрашни истамаса, мен уни ўлдираман!”. Хидэёси жавоб берибди: ”Мен уни сайрашга мажбурлайман”. Унинг бу гапига Иэясу қаршилик билдирибди: ”Сайрагунча кутиб турайлик”. Иэясу Японияда ҳокимият учун жангларда у энг кўп сабр-тоқат намоён этган. Кўпчилик буни унинг ақллилигидан дея ҳисоблайди. Аммо Саваки Роси буни эрликдан эмас дея талқин этади).\nТарихда кўп қалъалар қурилган, Осакадги ўтиб бўлмас қалъадан бошлаб. Лекин уларнинг ҳаммаси ўз қалъаларининг ичида ўлиб кетишди: қанчалик нодон эди улар? Токугава Иэясуни айёр тулки дейишарди. У ишларини яхши бажарарди. Аммо унинг ҳокимияти абадий бўлдими? Йўқ. Умуман олганда у ҳам бир аҳмоқ эди, холос.\nАгар сен Шарқ ва Ғарбдаги, ўтмишдаги ва ҳозирги қаҳрамонларни кўрсанг, ожизиям кучлисиям алал оқибат ўлиб кетиш учун бир-бирини ейишади. Улар бор кучларини саробнинг ортидан югиришга сарфлашади. Бу саробнинг нархи уларнинг умрининг нархи билан тенг эди.\nОлдин Сугамо касалхонасида каттазанглик касаллигига учраган бир каллаварам бор эди. Ўзини ”Асивара сёгун” деб атарди. Бўйнига орден илиб олиб, ўтган-кетганга ақлли гаплар қиларди. Энди уруш тугагач, қарасак армия шу аҳмоқнинг ишидан бир қатра афзал иш қилмабди.Яна улар ҳозир орден ташкил қилишмоқчи.\nРус-япон урушидаги ғалаба қилсак, биз ерлар ютиб оламиз деб ўйлагандик. Қайда! Иккинчи жаҳон урушидан кейин кўрсак, фақат русларнинг нафратига ишлабмиз, холос.\nҲамма ватанга содиқлик ҳақида гапиради. Гап бу нарса қаерга олиб боришида. Мен ҳам энг буюк жиддийлик билан рус-япон уришига боргандим. Мағлубиятдан кейин қилган ишимизни қилмаганимиз дуруст бўлишини кўрдим. Умуман урушмаган яхши.\nБитта Сталиннинг туғилишидан кўп одамларнинг ҳаёт ва ўлими боғлиқ бўлиб қолади. Шунинг учун битта одам туғилиши ё туғилмаслиги- катта аҳамиятли.\nОдам бошида яхши, афсус кейин у нотўғри томонга силжиб кетади. Ёмон мисолларга амал қилгани учун шундай бўлади. Сокагаккай бахт ваъда этади. Лекин нима у бахт? Пулми? Аммо пулни бахтга нима алоқаси бор. Монах каби ёрдам сўраш учун Будда қалъалардан ва тахтдан воз кечди. Бахт ёки бахтсизлик сени мувозанатдан чиқаришига йўл берганинг саробга бўйин эгдинг деганидир.\n(Изоҳ: Сокагаккай (сўзма-сўз: ”Қадриятлар яратувчи жамият”)- янги япон сектаси, сиёсатга фаол аралашади.)\nҲамманинг тақдири (карма) ҳар ҳил. Бунга ишониш-ҳаётда ҳар томонга типирчилашни бас қилишинг деганидир.\n(Рус тилидан Бахтиёржон Мамажонов таржимаси)\n← Ўз – Ўзбек – Ўзбекистон\nЛАЗЗАТЛАРНИНГ ЭНГ ШИРИНИ →


Хитойлик тадбиркорлар: Ўзбекистон ўзгача диёр. Бу ерда ксенофобия йўқ, аммо “қора бозор” бор - Anhor\nAnhor Все посты Хитойлик тадбиркорлар: Ўзбекистон ўзгача диёр. Бу ерда ксенофобия йўқ, аммо “қора бозор” бор\nЎзбекистон бозори шиддат билан ривожланиб, хитойлик тадбиркорларнинг эътиборини борган сари кўпроқ жалб этаётир. Бугунги кунда уларнинг сони Ўзбекистон ва Хитой стратегик ҳамкорлик тўғрисидаги шартномани имзолаган 2012 йилдан буён сезиларли даражада ошган, деб ёзади Ecns.cn нашри.\nТошкентда 20 йилдан ортиқ вақт мобайнида истиқомат қилиб келаётган Yan Yaoyong мамлакатда бизнес юритиш учун шароитлар қандай ўзгараётганини ўз кўзи билан кўрмоқда. Yan сайёҳлик агентлигида ишлайди. Унинг сўзларига кўра, охирги бир неча йил ичида Хитойда Ўзбекистонга бўлган қизиқиш бир неча бараварга ортган. Бу ерга нафақат пенсионер-сайёҳлар, балки ўз маблағини у ёки бу соҳага қўйишга тайёр бўлган инвесторлар ва бизнесменлар ҳам ташриф буюрмоқда.\nМисол сифатида 2009 йили Сирдарё вилоятида очилган ҳамда 370 000 метр квадрат майдонни эгаллаган индустриал-саноат парки келтирилади. Бу ерда керамик плита, кийим-кечак, пойабзал, мобил телефонлар, кранлар, чорва учун ем-ҳашак ишлаб чиқарувчи 7 та завод жойлашган. Корхоналарнинг барчаси Вэньчжоудаги хусусий компанияларга тегишли бўлиб, уларнинг бош офиси Хитой шарқида, Чжэцзян провинциясида жойлашган. Иш ўринларининг 80%ни маҳаллий аҳоли банд этган.\nТехнопарк бош директори Wang Xinghe нинг айтишича, бу ерда ишлаб чиқариладиган маҳсулот Ўзбекистоннинг ички бозорида ҳам сотилади, бошқа мамлакатларга ҳам экспорт қилинади.\nАксарият хитойлик бизнесменларнинг сўзларига кўра, Ўзбекистоннинг ўзига хослиги унинг ажойиб халқида. “Ўзбекистонликлар хорижликларга нисбатан жуда дўстона муносабатда бўлади, бу ерда ксенофобия йўқ – бу нарса жуда камдан-кам учрайди, биз бундай ҳолатга Марказий Осиёнинг бошқа мамлакатларида дуч келганмиз ”.\nHuawei Technologies Co компаниясининг Тошкент филиали ходими бўлган Ўзбекистон фуқароси Сергей Чурсиннинг таъкидлашича, мамлакатда хитойлик тадбиркорларнинг пайдо бўлиши шахсан унга ва бошқа одамларга иш ва муносиб меҳнат ҳақига эга бўлишга ёрдам берган. Сергей ишни муҳандисликдан бошлаб, кадрлар бўлими бошлиғи даражасигача етган. “Олдинига, Huawei эндигина Ўзбекистонга келганида, у кам ходимлар штатига эга кичкина компания эди. Ҳозир эса у юқори малакали мутахассисларнинг улкан штатига эга етакчи брендлардан бирига айланди”, – дейди Сергей.\nШу билан бирга қийинчиликлар ҳам мавжуд, албатта. Хусусан, нефть ускуналари соҳасида фаолият юритувчи Shandong Kerui Holding Group Co компаниясининг савдолар бўйича директори Yu Hongkai нинг сўзларига кўра, бу ерда ишлашга ҳалақит бераётган асосий муаммолардан бири ҳукуматнинг хориж валютаси устидан ўрнатган қатъий назоратидир. «Бу бизнинг бош оғриғимиз. Бу ерда банкларнинг самарадорлиги паст, доллар топиш жуда қийин, уларни олиб чиқиш ёки Хитойга қайтариб олиб кетиш эса ундан ҳам мураккаб. Агар Хитойга катта миқдорда доллар жўнатмоқчи бўлсангиз, компания бунга катта харажат сарфлаши керак. Валюта қора бозори жудаям ҳалақит бермоқда».\nПекиндаги Хитой нефть университети Энергетик стратегия академиясининг илмий ходим ёрдамчиси Liu Qian хорижий валюта масаласи барча Хитой компаниялари Ўзбекистонда дуч келадиган умумий муаммо эканини қайд этади. Улар, бир томондан, ўзбек қонунларига амал қилиши зарур, лекин, бошқа томондан, қайишқоқроқ бўлиш ва бозор таваккалларидан қочишга ҳаракат қилиш керак.\nБироқ буларнинг барчасига қарамасдан, хитойлик тадбиркорлар келажакка умид ва ишоч билан қарамоқда. “Ўзбекистон – Иқтисодий ипак йўли қурилишида муҳим бўлган мамлакат, биз эса ҳам минтақавий, ҳам халқаро муаммолар енгиб ўтилишига ишонамиз”, – дейди Wang Xinghe.\nБир литр қон қанча туради?


Янги қарор: энди Ўзбекистонда отингиздан фойдаланишингиз учун "от паспорти" олишингиз шарт!\nҲукумат қарори (214-сон, 12.03.2019 й.) билан Наслли ва спорт отларига От паспорти ни бериш тартиби тўғрисидаги низом тасдиқланди.\nНизомга мувофиқ, От паспорти от эгасининг хоҳишига кўра берилади.\nОт паспорти ни расмийлаштириш учун от эгасининг ўз маблағлари ҳисобидан энг кам ойлик иш ҳақининг беш баравари миқдорида тўлов тўланади.\nОт паспорти 10 иш кунида расмийлаштирилади ва от эгасига тақдим этилади.\nКиритилди: 14:02 13.03.2019. Ўқилди: 1405 марта. Фикрлар сони: 0 та.


КЕТМА-КЕТ ИККИНЧИ ЙИЛИ НКМК ЁШ МУТАХАССИСИ “МАРД ЎҒЛОН” ДАВЛАТ МУКОФОТИГА САЗОВОР БЎЛДИ\nBatafsil: Yaratildi: 02.07.2019 11:24 Tahrirlandi: 02.07.2019 11:29 Ko'rishlar soni: 527\n“Мард ўғлон” давлат мукофоти икки йил олдин таъсис этилганди. Ушбу мукофот мамлакатимизда амалга оширилаётган кенг кўламли ислоҳотларда фаоллик кўрсатиб, ўзининг билим ва иқтидори, интилувчанлиги ва ташаббускорлиги, ҳалол ва самарали меҳнати билан Ватанимиз тараққиётига муносиб ҳисса қўшиб келаётган, юксак маънавиятли, мустақил фикрловчи, қатъий ҳаётий позиция, кенг дунёқараш ва юқори салоҳиятга эга, юрт истиқболи учун масъулиятни ўз зиммасига олишга қодир бўлган фидойи ва мард ўғлонларга топширилади.\nБу йил ҳам Навоий кон-металлургия комбинати Марказий кон бошқармаси вакили “Мард ўғлон” давлат мукофотига лойиқ, деб топилди. Жумладан, Ўзбекистон Республикаси Президентининг 2019 йил 28 июндаги қарорига мувофиқ, НКМК Марказий кон бошқармаси Тармоқлар ва подстанциялар цехи меҳнатни ташкиллаштириш ва меъёрлаш бўйича муҳандиси Давронбек Номозов ушбу мукофот соҳиби бўлди.\nЖорий йилнинг 30 июнь куни Навоий шаҳрида “Ёшлар куни”га бағишланган байрам тадбирида вилоят ҳокими Қ.Турсунов ва Ўзбекистон Республикаси инновацион ривожланиш вазири И.Абдурахмонов мукофот соҳиблари – Д.Номозов ва Ўзбекистон Республикаси Ички ишлар вазирлигининг Навоий академик лицейи 1-босқич ўқувчиси Асатбек Ташпўлатовга давлат мукофотини тантанали топширишди.\nДавронбек Навоий давлат кончилик институтини тамомлаб, 2015 йилда ўз меҳнат фаолиятини комбинат тизимида бошлади. Шунингдек, у НКМК Марказий кон бошқармаси Тармоқлар ва подстанциялар цехи “Мурунтов” майдони участкасида электромонтёр, уста бўлиб ишлаган.\nЎша пайтдан бошлаб у инноваторлик ва рационализаторлик фаолиятига киришган. Бир неча маротаба ўзининг илмий мақолалари билан “Инновация” халқаро илмий-амалий анжуманида муваффақиятли иштирок этган. 2017 йилда “Йилнинг энг фаол ёш мутахассиси” кўрик-танловининг “Энг фаол ёш энергетик” номинациясида ғолиб бўлган. Комбинат ишчи-ходимлари ўртасида ўтказилган “Йилнинг энг яхши инновацион ва рационализаторлик таклифи-2018” кўрик-танловида фахрли 1-ўринни қўлга киритган ва 2018 йилда Ўзбекистон Ёшлар иттифоқининг “Йилнинг энг яхши ёш ихтирочиси” республика кўрик-танловида иштирок этган.\nБугунги кунда Давронбекнинг учта рационализаторлик таклифлари комбинат бўлинмаларининг саноат объектларида ишлаб чиқаришга муваффақиятли татбиқ этилиб, натижада 200 миллион сўмга яқин маблағлар иқтисод қилинди. Шунингдек, у ўзи ишлаётган цехда энергия тежамкор ресурсларини қўллаш бўйича изланишларини давом эттирмоқда.\nБундай юксак давлат мукофоти билан Давронбекни самимий муборакбод этиб, унга рационализаторлик фаолиятида омад тилаймиз!\nНавоий вилояти Кенгаши матбуот хизмати\nТАЙИНЛОВ: “Навоий кон-металлургия комбинати” давлат корхонаси бош директорининг матбуот котиби - ахборот сиёсати масалалари бўйича маслаҳатчиси тайинланди - (247) ДАВЛАТ БАЙРОҒИ – ФАХРИМ, ҒУРУРИМ! - (194) “КОНЧИЛАР ҲАЁТИ” ГАЗЕТАСИ САҲИФАЛАРИДА - (161) “ОЛТИННИ УЮМДА ИШҚОРЛАШ ЦЕХИ” КОНИ ЖАМОАСИГА - (150) НКМК ЎЗБЕКИСТОН САНОАТ ЯРМАРКАСИ ВА КООПЕРАЦИЯ БИРЖАСИДА ИШТИРОК ЭТМОҚДА - (146)


Хоразмда аёлни станок «ютиб юборди». Прокуратура тафсилотларни маълум қилди — Sof.uz\nХоразмда аёлни станок «ютиб юборди». Прокуратура тафсилотларни маълум қилди\n20.08 22:54 3577 Жамият\nХонқа тумани, Мустақиллик маҳалласида жойлашган «Қорақош таъмир пласт сервис» ХКда ёлланма ишчи М. Собирова иш жараёнида кархонанинг пластлик маҳсулотларни майдалаш бўлимидаги техника хавфсизлиги талабига жавоб бермайдиган қўлбола усулида ясалган пластик маҳсулотларни майдаловчи станокнинг ичига тушиб кетган. Фожиа акс этган видео бугун ижтимоий тармоқларда тарқалди.\nВоқеа 2021 йил 8 июль куни соат 9:15 ларда содир бўлган. Бу ҳақда вилоят прокуратураси матбуот хизмати хабар берди.\nБунинг оқибатида аёл чап елка соҳаси юқори учлигидан ва чаноқ-сон бўғимидан чап оёғи жароҳатдан кейинги тўлиқ ампутацияси билан боғлиқ тан жароҳатлари билан вафот этган. Ҳолат бўйича 8 июль куни ЖКнинг 257-моддаси 2-қисми «а» банди билан жиноят иши қўзғатилган.\nШу боис, корхона раҳбари Ш. Нурметов ЖКнинг 257-моддаси 2-қисми «а» бандида назарда тутилган жиноятни содир қилганликда айбланувчи тариқасида ишда иштирок этиш учун жалб қилинган. Ҳозирда жиноят иши бўйича тергов давом этмоқда.


Тошкентда фуқарони 4 миллион сўм ва 3 минг долларга чув тушириб кетган фирибгар ушланди\n16:32 / 15.04.2017\nСамарқандлик 1992 йилда туғилган фуқаро фирибгарликни ўзига касб қилиб, қорақалпоғистонлик аёлни чув туширди, деб хабар бермоқда Ўзбекистон Республикаси ИИВ матбуот хизмати.\nБу ёш йигит пойтахтнинг Яшнобод тумани ҳудудида 1971 йилда туғилган, вақтинча Миробод туманида рўйхатда турган аёлни алдаш йўли билан ишончига кириб, уй олиб беришни ваъда қилиб 4.000.000 сўм ва 3000 АҚШ долларини олиб кўздан ғойиб бўлади.\nБироқ фирибгарнинг нағмаси ўтмади. У ички ишлар ходимлари томонидан кўп ўтмай ушланди.\nМазкур ҳолат юзасидан Ўзбекистон Республикаси Жиноят Кодексининг 168-моддаси 2-қисми билан жиноят иши қўзғатилган. Жиноятни содир этиш сабабларини аниқлаш мақсадида тергов ҳаракатлари олиб борилмоқда.


Октябр 31, 2018\tЖамият Изоҳ қолдириш 244 Кўрилди\nВилоят “Сурхон тонги” газетасининг 2018 йил 13 октябрь сонида чоп этилган “5-йўналиш ўгайми?” сарлавҳали танқидий мақолада кўрсатилган камчиликлар бошқармамиз мутахассислари томонидан ўрганиб чиқилди.\nШаҳар ички йўналишларида қатнаб келаётган автобус ва такси транспорт воситалари ҳаракатини тартибга солиш, назорат қилиш ва тендер орқали жойлаштириш Термиз шаҳар ҳокимлиги қошидаги комиссия ва шаҳар йўловчи транспорти бошқармаси орқали амалга оширилган. Вазирлар Маҳкамасининг 2018 йил 9 июндаги “Ўзбекистон Республикасида автомобиль транспортини бошқариш тизимини такомиллаштиришга доир ташкилий чора-тадбирлар тўғрисида”ги 434-сонли қарорига асосан шаҳар ички йўналишларида тендерлар ўтказиш ва жойлаштириш бошқармамиз зиммасига юклатилган.\nҲозирги кунда Термиз шаҳрида қурилиш ва ободонлаштириш ишлари олиб борилаётганлиги, янги массивлар ташкил этилаётганлиги сабабли йўналишлар қайта ўрганиб чиқилмоқда.\nАгентликнинг “Ўзбекистон автомобиль транспорти агентлик ҳузурида унитар корхоналар ташкил этиш тўғрисида”ги жорий йилнинг 11 октябрдаги 511-сонли буйруғига кўра, вилоятимизда ҳам унитар корхона очилиши, янги автобуслар келтирилиши режалаштирилган. Термиз шаҳрида ҳам янги йўналишларни ташкил этиш чора-тадбирлари ишлаб чиқилган.\nШаҳардаги 5-йўналишда “Шаҳар йўловчи транс” ДУК ва “Термиз толе келажак” МЧЖларга тегишли автобуслар хизмат кўрсатиб келаётганлиги, пахта мавсуми муносабати билан йўналишдаги автобуслар ҳашарчиларни ташиш учун жалб этилганлиги аниқланди.\nШаҳардаги 5-йўналишда хизмат кўрсатиб келаётган МЧЖлар раҳбарларига автобуслар ҳаракатини тартибга келтириш ва жадвал асосида қатнашини таъминлаш юзасидан керакли тавсиялар берилди.\nТАҲРИРИЯТДАН: мақола 5-даҳада истиқомат қилаётган фуқароларнинг шаҳар марказидаги бозор, дарё порти, Термиз ҳайвонот боғига йўналиш қўйилмаганлиги тўғрисидаги мурожаатлари асосида ёзилганди. Фуқароларга “тавсиялар”, маслаҳатлар эмас, 5-йўналишда автобуслар сонини кўпайтириш ва янги йўналишлар очиш каби амалий ҳаракатлар керак.\nОлдинги Ҳам гўшт, ҳам сут\nКейинги Олмазорлар баракаси\nМай 15, 2018\t1,864\nМарт 9, 2018\t1,804\nФеврал 27, 2017\t1,688\nАпрел 27, 2018\t1,682\nФеврал 13, 2018\t1,350\nшамол: 7км/с WSW


Ҳазилу чин аралаш: Аросатдагилаар | TURONZAMIN\nҲазилу чин аралаш: Аросатдагилаар\nPosted on 02/23/2008 by TURONZAMIN\nЯрим тунда кимдир мени чақиргандай бўлди. Ўрнимдан туриб қарасам, хонадаги қўлбола пирилдоқ печка ўчиб, газ чиқиб ётган экан. Ошхонадан гугурт топиб, печкани ёқмоқчи бўлдим. Хаёл билан эшикка қўл узатсам, ҳечқандай тўсиқсиз ташқарига чиқиб қолдим.\nБу қандай сир бўлди экан, деб ошхона девори томонга бордим. Девордан ҳам силлиққина ўтдим. Кўзларимга ишонмай, девордан қайт-қайта ўтиб кўрдим. Воажаб! Девор қилт этмай турибди. Мен унга дахл қилмай пўшт-пўштсиз ўтиб кетаяпман. Гугуртни олай десам, қўлимга илинмади. Ё қудратингдан!\nКимдир мени чақираётгандай эди. Овоз коинотдан, югурик итлар юлдуз туркумидан келарди. Қандайдир ғайри-табиий куч мени ўша томонга тортди. Нур тезлигидан кучлироқ тезликда югурик итлар юлдуз туркумига етиб келдим. Қарасам, ғиж-ғиж одам, бозор бўлаяптими, деб ўйладим.\n-Бу бозор эмас, аросат,-деди, ёнимда ўтирган кимдир. Ўгирилиб қарадим. Гапирган одамнинг чеҳраси жуда таниш эди, Аммо кимлигини эслолмадим.\n-Мен Лисоний Сонийман,-деди у.\nЛисоний Соний? Кечагина уни ўз қўлим билан қабрга қўйган эдимку,-ўйладим мен.\n-Тўғри,-деди Лисоний Соний фикримни уққандай.-Бугун эса сен билан аросатдамиз…\nТуш кўраётган бўлсам керак деб ўйладим. Туш ҳам шунчалик совуқ бўладими?\n-Бу туш эмас,-деди Лисоний Соний.-Сен бахтсиз ҳодиса қурбони бўлдинг.\n-Мен ҳали ўлганим йўқ,-дедим жон ҳолатда.\n-Сен бахтсиз ҳодиса қурбонисан, мен билан руҳинг гаплашаяпти. Аросатдагиларнинг ҳаммаси руҳ, фаришталар ҳар бир одамнинг гуноҳ-савобини тарозига солиб кўрганидан кейин берган ажрига қараб руҳ дўзах ёки жаннатга киради.\nАтрофга қараб бир қатор таниш руҳларни кўрдим.\n-Булар ҳам ўлганларнинг руҳими?\n-Уларнинг кўпчилиги тирик, лекин ҳаётнинг қизиғи қолмаганлиги учун руҳ вужудни тарк этиб, аросатда юрибди…\nУйга қайтгим келди. Лисоний Соний руҳи ҳам менга қўшилди. Маҳаллани таниёлмай қолдим. Тўрт кўча наридан мошиналар қалашиб кетган, мен таниган-танимаган одамлар кўчани тўлдириб, гуррос-гуррос бўлиб оқиб келишаяпти.\n-Ана иззат-икром, ана эҳтиром,-хўрсинди Лисоний Соний.-Одам мансабда бўлган пайтида ўлса эъзозли бўлади. Ўшанда ўлиб улгурсанг-улгурдинг, нафақага чиққанингдан кейин жанозангга ит ҳам келмайди. Мен мансабда бўлган пайтимда тўрт томоним шогирдларга тўла эди. Нафақага чиққанимдан кейин шогирдлар ҳам ғойиб бўлди, атрофим ҳувиллаб қолди.\n-Хафа бўлманг, банданинг иймони бутун бўлса, жанозага битта одам келса ҳам жаннатга тушади,-юпатган бўлдим уни.\nКўча ўртасидаги тобутда гулларга бурканган жасад турарди. Лисоний Соний билан унинг бошига ўтдик. Маросимни бошқариб, ҳовлиқиб юрган Носирбек ҳукумат нишонлари қадалган қизил ёстиқчани жасаднинг оёқ учига қўйди. Унинг ҳам руҳини югурик итлар юлдуз туркумида кўрган эдим. Эътибор билан қарасам, жанозага келганларнинг кўпчилигида руҳ йўқ.\n-Уларда руҳ йўқку,-деб юбордим Лисоний Сонийга.-Тирик одамнинг руҳи қандай қилиб аросатда бўлади?\n-Булар жисман тирик, руҳан ўлик, жамиятга фойдаси йўқ одамлар. Бундай кимсалар учун муқаддас нарса йўқ, шулар туфайли сотқинлик ва хоинлик, жаҳолат ва қотилликлар мавжуд. Улар ўзларини жамиятнинг етакчи кучи сифатида намоён қиладилар ва иқтидорли инсонлар номини топтаб, яксон қиладилар. Ўзларидан кучлиларни чоҳга итарадилар. Шунинг эвазига бундай кимсалар мансаб пиллапояларидан муваффақият билан кўтариладилар,-деди Лисоний Соний бепарво.\nЖаноза ўқилиб, жасад сўнгги йўлга кузатилди. Мен Лисоний Соний руҳи билан югурик итлар юлдуз туркумига ғизилладим. Гуноҳ-савобни тарозида ўлчаб турган ики фаришта ҳай-ҳайлашимга қарамай, Лисоний Соний руҳини дўзах дарвозасига йўллади. Навбат менга келганида фаришталардан бири рўйхатдан исми-шарифимни тополмади.\n-Шаҳид,-деди у бошқа рўйхатни титкилаб.\n-Шаҳид,-деди иккинчи фаришта тарозини четга суриб.-Марҳабо, жаннат дарвозалари сиз учун очиқ!\n-Битта саволим бор,-дедим шошилиб.-Нега Лисоний Сонийни дўзахга, мени жаннатга йўллаяпсизлар?\n-Лисоний Соний кўп савоб ишлар қилган,-пинагини бузмай жавоб берди фаришта.- Лекин шу қилган савобларим инобатга олинармикан, Худо даргоҳида қабул қилармикан,-деган шубҳада бўлган. Шунинг учун у дўзахи бўлди. У ерда 40 йил покланиб чиққач жаннатга қайтади. Лекин бу ернинг 40 йили ер ҳисобида 4 минг йилга тўғри келади. Сенга келадиган бўлсак, савобингдан кўра гуноҳинг кўп, буни ўзинг яхши биласан. Олдин қўй оғзидан чўп олмаган бола эдинг. Кейин олиш-беришни ўргандинг. Мансаб пиллапояларидан ишонч билан кўтарилдинг. Худога хуш ёқмайдиган кўп номаъқулчиликлар қилдинг.\n-Унда нега жаннатга йўллаяпсизлар?\n-Сен шаҳид бўлдинг. Шаҳидларнинг гуноҳ-савоби ўлчанмайди, улар тўппа-тўғри жаннатга тушадилар.\n-Мен дўзахга лойиқман,-оёқ тираб туриб олдим,-жаннатга бормайман.\n-Кўрсатмани бузишга ҳаққимиз йўқ,-дейишди фаришталар. Менинг оёқ тираб олганимдан аччиқланган малоикалардан бири манглайимга ёзилган тақдири азални очиб кўрди.\n-Бу банданинг ҳали 40 йиллик умри бор экан,-деди у фаришталарга қараб.\n-Бўлмаса, унинг руҳини аросатда қолдириб, жисмига жон киритинглар,-деган буйруқ бўлди.-Тириклик азоби жонига текканида ўзи қайтиб келади…\nЯрим тунда ҳаво етишмай ютоқиб уйғониб кетдим. Қарасам, хонадаги қўлбола пирилдоқ печка ўчиб қолган, ачимтир ва сассиқ газ ҳиди ҳамма ёқни тутиб кетган эди. Зўрға судралиб бориб, эшикни очдим.\nҲозир руҳи аросатда юрган одамларга қўшилиб олдим. Руҳсиз яшаш унчалик ҳам ёмон эмас экан, ўрганиб қолдим.\nБиз кўпчиликмиз, хоҳлаган одамни маҳв қилиш, синдиришимиз мумкин. Энг муҳими, юракда дард ёки оғриқ йўқ, қабоҳат ва разолатдан виждон қийналмайди, одам ўзини бахтли ҳис қилади. Тақдир ҳукми шундай бўлди.\n« Ризо Обид:Аҳмаджон Одилов ҳақида билганларим-8 Тошкентда бўлмаса Бишкекда »


Матбуотга не хожат? – ВОҲА\nЎтган ойларнинг бирида Тошкент шаҳар, Яшнобод туманининг лицей ва мактабларида таҳсил олаётган 11- синф ўқувчи қизларининг катта кўча ўртасида бир-бирини ураётгани, тепаётгани, сочларини юлаётганини интернет тармоқлари роса айлантирди. Энг ажабланарлиси уларни мактаб ўқувчилари тасвирга олиб, энг уятли гапларни бўралатиб, қўшимчасига “Ур!”, “Оч биқинига теп!” — деган “илҳомбахш!” сўзлар билан қўллаб-қувватлаб туришган. Интернетнинг тезкорлиги ёшлар учун яхши “хулқ” бўлаётганлигиниинг исботи бу.\nЁшлар маънавияти, ёрқин келажаги ҳақида бот-бот гапирамизу, бироқ улар нимадан ва қандай воситалардан маънавий «озуқа» олаётганидан хабарсиз ёки бефарқмиз. Шунақами? Кейинги масала, саводхонлик. Ҳозирги кунда ўз исм-шарифини тўғри ёзолмайдиган одамларни учратамиз. Мактабда олган билим йиллар давомида унутилиб, ўқиш ёзишдан четлашган кишидан тўғри ёзиш ва ўқишни талаб қилиш ёки фахрланиш ноўрин, албатта. “Болам бешикдалигидаёқ телефонни тушунади”, “3 ёшли болам мендан кўра телефонни чапидан кириб ўнгидан чиқади”, “5 ёшли фарзандим, компютерни «сувдек» ичган” каби сўзларни эшитиш ҳозирги кунда янгилик эмас, одатга айланган. Болалар кўз касалликлари мана шу электрон воситалар оқибатида пайдо бўлаётганини ҳатто катталар ҳам билади.\nЗамон талаб қилмоқда, онлайн ишлашга. Алоқа воситаларинг бўлмас экан ҳаётда сен кечикасан, орқада қолиб кетасан. Тўғри гаплар, мулоҳазалар. Шу билан бирга меъёр деган тушунча ҳам бор. Бошини мобиль алоқа воситасидан кўтармай, унга муккасидан кетган «современный» кишилар кўп. Ахир улардан фойда бор-да, зарар йўқ – дея олмаймиз.\nЮқоридаги сабабларнинг барчасига интернетни айблаб бўлмайди, саводсизлик орқасида фақат мобиль алоқа воситалари сабабчи эмас. Матбуот, босма оммавий ахборот воситаларга бўлган талабнинг камайиб кетаётгани ва унутилаётгани ҳам муҳим сабаблардан бири. Ижтимоий тармоқларда бир-бирни сочини юлаётганлар, бурнини қонатаётганлар ҳафта давомида бир маротаба газета ёки журнални очиб қарашга вақтлари, хоҳишлари бўлармикан? Аксинча, матбуот ёки журнал нималигини ҳам билмайдиганлар ҳам бор. Матбуотга нега эҳтиёжимиз бор? Нега матбуот бугунги ривжланган даврда аввалгидан кўра муҳимроқ? Саводсизликни матбуот нашрлари орқали тугатиш мумкинми? Зиёлилар орасида муҳокамаларга сабаб бўлаётган тил масалалари айнан матбуот орқали ҳал бўладими? 3 ва 5 ёшли болалар, умуман олганда болалар ва ўсмирлар электрон воситалар билан бирга босма нашрларни ўқиши улар учун қанчалик муҳим эканлиги, қай даражада долзарб? Келинг, мулоҳаза қиламиз!\nАввало, босма оммавий ахборот воситаси, матбуот ҳақида фикрларимизни умумлаштириб олайлик. Матбуот ўзи нима? Қандай соҳаки, у бошқа соҳалардан фарқ қилади, матбуотнинг ўзига хос вазифаси ва масъулияти нимада? Матбуот – барча босма маҳсулотлар мажмуи бўлиб тор маънода даврий нашрлар, асосан, газета ва журналларни ифодалайди. У ижтимоий онгнинг ўткир ва таъсирчан воситаси сифатида кишилик жамиятига доимий таъсир кўрсатади. Жамоатчилик фикрини шакллантиради, омма онгига муайян қарашларни сингдиришда қудратли ғоявий омил ҳисобланади. Матбуот жамият ҳаётини турли йўналишлари ижтимоий-сиёсий, иқтисодий ишлаб чиқариш, илмий-техникавий ва бошқа йўналишларини ёритади. Кишиларни фикрлашга, мулоҳаза қилишга ундайдиган, саводхонлик даражасини оширадиган, маънавий «озуқа» берадиган, жамиятдаги муаммолар ва ўзгаришларни ёритадиган, қонунларни аҳоли орасида тарғиб қилувчи, уларни шарҳлаб берувчи, ёшлар онгида ахборотнинг ҳаққонийлигини таъминлаб берадиган, ахборот психологик «хужум»лардан ижтимоий онгни муносиб ҳимоялайдиган соҳа айнан матбуот ҳисобланади. Интернет – янгиликларни тезкор етказиб берса, матбуот ушбу янгиликларни шарҳлаб, қачон, қаерда, қандай содир бўлганлигини кенг мулоҳазалар билан бойитиб ифода этади. Халқимиз орасида ўз касбига фидойи бўлган, жамиятимизнинг турли соҳаларида хизмат қилаётган шахсларни танишга энг яқин кўмакчи бўлади. Оқ-қора рангларни фарқини ажрата оладиган болалар – “Ғунча”, “Зийрак”, “Гулхан” каби журналларни ўқимас экан, кўзлари нурдан қолиши билан бирга, маънавиятида ҳам болалигиданоқ бўшлиқ пайдо бўлади. Ёшлар орасида “Ёшлик”, “Ҳуррият”, “Маърифат”, “Воҳа”, “Жамият” каби газета-журналлар ўқилмас экан, юқоридаги салбий ҳолатлар бўй чўзаверади. Саводсизлик ортаверади.\nБосма оммавий ахборот воситалари шу билан бирга тарихий ҳужжатларга, архив материалларга айланади. Шу билан бирга ҳозирги улкан сиёсий, иқтисодий, маданий, маърифий янгиликларни, дейлик, чорак асрдан кейин нимага таяниб тадқиқ этадилар? Ана шу ҳақиқатдан келиб чиқсак, бугунги даврдаги интилиш ва ютуқларимизни эртанги авлод нимадан ўрганади? Дунё электрон ҳукумату, электрон имзога ўтганига кўп бўлмади. Шу билан бирга дунёнинг етакчи мамлакатлари матбуотдан воз кечгани йўқ. Бир кунда икки, уч бор нашр этиладиган кунлик, ҳафтада уч, тўрт, беш маротаба чоп этиладиган ҳафталик, ойлик, йиллик газета ва журналлар аҳоли эшигини ҳалиям «тақиллатяпти», севиб ўқиляпти.\nХалқимиз аҳвол танг келганда дўпписини бошдан олиб фикр қилган. Биз айнан ҳозир мана шундай фикр, мулоҳаза қилиш даврига келдик. Матбуот нашрларидан воз кечамизми ёки электрон воситалардан фойдаланиб, зараримизга ҳаёт кечирамизми?\nШундай мураккаб шароитларда матбуотни тугатиш керак, умри тугади каби фикрларни билдираётган мутасаддилар, ташкилотлар, шахслар ҳам йўқ эмас. Уларга кенг мақолалар ёзиб ёки соатлаб маруза ўқишнинг ҳожати бўлмаса керак, чамамда. Билъакс, матбуот нашрларининг аввалгидан кўра зарур эканлигини эслатсак бўлгани. Ва шуни айтиш жоизки, матбуотнинг яна асрлар давомида сақлаб қолиниши, халқ орасида оммалашиши ҳақида фақатгина Президентимиз ва соҳа вакиллари жон койитмоқда. Хусусан, Ўзбекистон Журналистика ва оммавий комуникациялар университетининг ташкил этилиши ва “Босма оммавий ахборот ва ноширлик иши” йўналишида кадрлар тайёрланаётгани ҳам фикримизнинг ёрқин исботидир.\nХулоса ўрнида шуни айтиш жоизки, матбуотнинг кўплаб вазифа ва масъулияти турган чоғда “Матбуотга не хожат?” саволини бериш ўринлими? Бу ҳақида яна бир мулоҳаза қилинг, азиз муштарийлар.\n“Воҳа” газетаси мухбири\nНаманган муҳандислик-қурилиши институтида масофадан ўқитиш тизими самарадорлиги таҳлил этилди\n“Ермулккадастр” давлат корхонаси мутахассиси пора билан ушланди /// Ер тузиш ва кўчмас мулк кадастри давлат корхонаси филиали мутахассиси пора олаётганда ушланди.


Лойиҳа ҳақида - GCF Readiness Programme in Uzbekistan\nЎзбекистон иқлим ўзгаришини олдини олиш ва ушбу глобал жараён оқибатларига самарали мослашиш учун зарур бўлган молияга катта эҳтиёж сезмоқда. Яшил иқлим жамғармаси (ЯИЖ) фаолиятини бошлагандан бери Жамғарма маблағларидан фойдаланиш имконини берувчи фаолиятни қўллаб-қувватлайдиган янги дастурлар, шунингдек иқлим ўзгариши тўғрисида яқинда қабул қилинган халқаро битим Ўзбекистон учун иқлимий молиялаштиришни самарали ва барқарор бошқариш мақсадида ўз институционал архитектурасини ривожлантириш учун ўз вақтидаги ва нодир имконият яратмоқда.\nЯшил иқлим жамғармаси Бирлашган Миллатлар Ташкилоти Иқлим ўзгариши тўғрисидаги Доиравий конвенциясининг (БМТ ИЎДК) ривожланаётган мамлакатларнинг иқлим ўзгаришини олдини олиш ва унинг оқибатларига мослашиш эҳтиёжларини молиялаштиришга йўналтирилган нодир молиявий механизмидир.\nАтроф муҳит, табиатни муҳофаза қилиш, қурилиш ва ядровий хавфсизлик федерал министрлиги томонидан БМТ Атроф муҳит Мақсадли жамғармаси орқали молиялаштириладиган БМТ Атроф муҳит, БМТ Тараққиёт дастури (БМТТД) ва Жаҳон ресурслари институти (ЖРИ)нинг “Ўзбекистонни Яшил иқлим жамғармаси ресурсларидан фойдаланишга тайёрлаш дастури” қўшма лойиҳаси 2016 йил январда маъқулланган.\n2016 йил 22 июнда БМТТД ва миллий ижрочи агентлик сифатида Ўзбекистон Республикаси Фавқулодда вазиятлар вазирлиги ҳузуридаги Гидрометеорология хизмати маркази (Ўзгидромет) томонидан лойиҳавий ҳужжат имзоланди.\nЛойиҳанинг мақсади Ўзбекистон Республикаси Ҳукуматига иқлимий молиялаштириш, хусусан Яшил иқлим жамғармаси маблағларидан самарали фойдаланиш, уларни бошқариш, фойдаланиш ва мониторинг қилиш мақсадида миллий салоҳиятни мустаҳкамлашга кўмаклашишдан иборат. Ушбу тадбирлар миллий сиёсат ва мамлакат устуворликларига мувофиқ равишда амалга оширилади.\nЛойиҳанинг асосий тадбирлари\nДастур ЯИЖ билан ишлашнинг иккита муҳим жиҳати: унинг маблағларидан фойдаланиш ва хусусий секторни жалб қилишга йўналтирилган, уларнинг ҳар бири жиддий тайёргарликни талаб қилади. ЯИЖ ресурсларидан фойдаланишга тайёрлаш дастури қатор тайёрлов тадбирларига эътибор қаратади. Булар:\n• Ўзбекистон миллий органлари ва институтларининг асосий эътиборни ЯИЖ маблағларидан бевосита фойдаланишга қаратилган институционал салоҳиятларини яратиш ва кучайтириш;\n• Хусусий ва молиявий секторларнинг фаол иштирокида иқлим ўзгаришини олдини олиш ва унинг оқибатларига мослашишга қаратилган инвестиция стратегиялари, дастурлар ва лойиҳаларни тайёрлашда кўмаклашиш.\nБМТ Атроф муҳит ҳамда БМТТД ўртасидаги шериклик асосида амалга оширилаётган Ўзбекистонни ЯИЖ маблағларидан фойдаланишга тайёрлаш дастури тўртта мавзуий компонентни ўз ичига олади. Қуйида келтирилган ушбу компонентлар барча манфаатдор давлат ташкилотлари, маҳаллий молия институтлари ва бошқа манфаатдор ташкилотлар билан ҳамкорликда амалга оширилади ва турли даражада ўтказилган маслаҳатлар давомида белгиланган ЯИЖ ресурларидан фойдаланишга тайёрликнинг айрим потенциал кўрсаткичларини шартлайди:\n• Яшил иқлим жамғармаси иши, унинг устуворликлари ва иқлимий молиялаштиришни мувофиқлатириш жараёнлари тўғрисидаги хабардорликни ошириш;\n• Иқлимий молиялаштириш ва инвестициялар учун жозибадор бўлган лойиҳавий таклифлар портфелини ишлаб чиқиш учун салоҳиятни кучайтириш;\n• Иқлим ўзгариши масалаларини ҳал қилиш учун молиявий эҳтиёжлар, шунингдек молиялаштириш манбаларини кўрсатган ҳолда иқлим ўзгаришини олдини олиш ва унинг оқибатларига мослашишга йўналтирилган лойиҳа ва дастурлар учун инвестиция механизмини ишлаб чиқиш;\n• Иқлимий молиялаштириш учун лойиҳавий таклифларни самарали аниқлаш ва баҳолаш мақсадида Ўзбекистондаги маҳаллий молия институтлари, шунингдек хусусий секторни ўқитиш.\n• 1000дан ортиқ киши, шу жумладан 300дан ошиқ нафар аёл лойиҳа томонидан ЯИЖ стандартлари ва талаблари, ЯИЖда аккредитациядан ўтиш, иқлимий лойиҳаларни молиялаштириш, ЯИЖ учун лойиҳавий таклифлар ишлаб чиқиш ва ҳ.к. каби масалаларга бағишлаб ўтказилган 19та семинар, давра суҳбатлари ва йиғилишлар доирасида ўз билимларини оширдилар ва кўникмаларга эга бўлдилар;\n• 2 та миллий ташкилот, яъни “Ҳамкорбанк” АТБ ва Ўзбекистон тикланиш ва тараққиёт жамғармаси ЯИЖда аккредитациядан ўтиш жараёнида қўллаб-қувватлаш учун танлаб олинди;\n• ЯИЖ маблағларидан молиялаштириш эҳтиёжига эга иқлимий лойиҳалар миллий портфели шакллантирилди. Мазкур портфель Идоралараро ишчи гуруҳ ҳамда Миллий ваколатли орган – Ўзгидромет томонидан танлаб олинган умумий миқдори 214,9 млн. АҚШ долларига тенг 9та лойиҳавий ғоядан таркиб топган;\n• Миллий ваколатли органга миллий лойиҳавий ғояларни белгилаш ва танлаш, иқлимий лойиҳалар портфелини шакллантириш, шунингдек миллий ташкилотларга ЯИЖда аккредитациядан ўтиш жараёнида ёрдам кўрсатиш функцияларини бажаришда кўмаклашиш мақсадида котибият ташкил этилди;\n• Миллий экспертлар гуруҳи томонидан ЯИЖга лойиҳавий таклифларни ишлаб чиқиш бўйича қўлланма лойиҳаси тайёрланди;\n• Иқлим соҳасидаги молиялаштириш, шунингдек ЯИЖ маблағлари ва ресурсларидан фойдаланишга тегишли маълумотларни тақдим этувчи онлайн платформа (www.gcf.climatechange.uz) яратилди;\n• Иқлимий молиялаштириш соҳасида институционал салоҳиятни мустаҳкамлаш ва қўллаб-қувватлаш мақсадида етакчи тадқиқот муассасалари, яъни Прогнозлаштириш ва макроиқтисодий тадқиқотлар институти ва Иқтисодий тадқиқотлар маркази билан ҳамкорлик ўрнатилди.\n• ЯИЖда аккредитациядан ўтиш жараёнида иккита миллий ташкилотга бундан кейин ҳам ёрдам кўрсатиш;\n• Саноат, қишлоқ хўжалиги ва ижтимоий секторлардаги инвестиция ва молия оқимларини баҳолашни тугатиш;\n• Миллий ва халқаро экспертлар билан ҳамкорликда ЯИЖга молиялаштириш учун тақдим этиладиган камида иккита лойиҳа/лойиҳавий таклиф концепциясини ишлаб чиқиш;\n• ЯИЖга молиялаштириш учун тақдим этиладиган лойиҳавий таклифларни баҳолаш бўйича қўлланма ишлаб чиқиш;\n• Иқлимий лойиҳалар миллий портфелига киритиш мақсадида ЯИЖ томонидан молиялаштириш учун янги лойиҳавий ғояларни аниқлаш;\n• Миллий ваколатли органга бундан кейин ҳам кўмак кўрсатиш ҳамда Котибият фаолиятининг барқарорлиги ва самарадорлигини таъминлаш.\nЮНЕП – Бирлашган Миллатлар Ташкилотининг Атроф муҳит дастури - глобал экологик кун тартибини белгиловчи, БМТ тизими доирасида барқарор ривожланиш дастурининг экологик жиҳатдан изчил амалга оширилишига хизмат қилувчи экология масалалари бўйича жаҳонда етакчи, шунингдек атроф муҳитни муҳофаза қилиш масалалари бўйича дунёда эътироф этилган нуфузли ташкилотдир.\nБМТТД – БМТ Тараққиёт дастури дунёнинг 170 га яқин мамлакати ва ҳудудида қашшоқликни тугатиш ҳамда тенгсизлик ва мустасноликни қисқартиришга йўналтирилган. БМТТД мамлакатларга сиёсатни ишлаб чиқиш, лидерлик кўникмаларини ҳосил қилиш, ҳамкорлик имкониятларини яратиш, институционал салоҳиятни ошириш ва барқарор ривожланиш натижаларини мустаҳкамлашда кўмак кўрсатади.\nЎзгидромет – Ўзбекистон Республикаси Фавқулодда вазиятлар вазирлиги ҳузуридаги гидрометеорология хизмати маркази, Ўзбекистон Республикасида гидрометорология соҳасидаги масалаларни ҳал этиш учун махсус ваколатли орган.\nBMUB – Германиянинг Атроф муҳит, табиатни муҳофаза қилиш, бинолар ва ядровий хавфсизлик федерал министрлиги – 25 йилдан ортиқ вақт давомида аҳолини экологик заҳарли моддалардан ҳимоя қилиш ҳамда хом ашё захираларидан тўғри ва самарали фойдаланиш усулларини яратиш мақсадларида ишлаб келмоқда. BMUB иқлимий фаолият соҳасида анча натижаларга эришган ва табиий ресурслардан оқилона фойдаланишга хизмат қилади, бу эса биологик хилма-хиллик ва атроф муҳит сақланишини таъминлайди.


Эксклюзив: Тоҳир ва Зуҳранинг қўшқабри Наманганда эканлигини биласизми? - Darakchi\nМОЗИЙДАН САДО 24.10.2020, 01:06\nБилмасангиз билиб олинг! Эртаклар ҳаётдан олинади. Халқ оғзаки ижодининг юксак намунаси бўлмиш ушбу севги қиссаси айнан Наманган заминида рўй берган.\nБуни наманганлик археологларнинг Тўрақўрғон тумани Файзабод қишлоғи, Хўжа маҳалласида олиб борган қазишма ишлари тасдиқламоқда. Наманган вилоят туризмни ривожлантириш бошқармаси томонидан муқаддас қадамжо ва қадимий манзилгоҳларни аниқлаш ва уларни туризм маршрутига киритиш лойиҳаси доирасида амалга оширилган ишлар натижасида икки дил достони ҳақиқат эканлиги исботини топмоқда.\n- Ёшим етмишга етмоқда. Болалигимиздан бобо-бувиларимиз Тоҳир ва Зуҳра айнан шу заминимиздан эканини айтишса, эътибор бермай ўтиб кетардик. Кейинчалик, бунга қизиқиб қолдим, мустақил изланишлар олиб бордим, ёши улуғ кексалар суҳбатида бўлдим. Уларнинг бари якдил бир фикрдаликлари мени ҳайратда қолдирди. Сўнгги икки ой ичида қадимшуносларнинг қазишма ишлари бизнинг гипотезаларимизни тасдиқлади. Қўшқабр атрофи қазилганда, унинг пойдевори очилди. Икки қабрнинг фундаментида узилиш йўқ. Улар бир бутун яхлит қабрдек. Тарихчилар эса бу қабрлар, IX-X асрга оид эканлигини таъкидладилар, - дейди Ўзбекистон Халқ ўқитувчиси, маҳалла фахрийси Воҳидхон Қодиров.\nДарҳақиқат эътибор берадиган бўлсак, шундоқ ушбу қадамжонинг қуйи қисмидан катта дарё оқиб ўтади. Ўзбек кинематографияси олтин фондидан ўрин олган Тоҳир ва Зуҳра бадиий фильмининг айнан шу ерда олингани юқоридаги сўзларимиз тасодиф эмаслигини яққол исботлаб турибди. Наманганда бундай манзилгоҳлар кўп, айни пайтда вилоятда тарихий, меъморий, маданий мерос объектларини тадқиқ қилиш, туризм инфратузилмасини яхшилаш борасида кенг миқёсли ишлар амалга оширилмоқда.\nНаманганга келинг, азизлар!


Ўзбекистонлик мигрантлар Россияда қачонгача ҳужжатларини расмийлаштиришга ҳақли? - 21.05.2021, Sputnik Ўзбекистон\nЎзбекистонлик мигрантлар патент ва бошқа ҳужжатларини 30 июнга қадар расмийлаштиришга ҳақли. 21.05.2021, Sputnik Ўзбекистон\nТОШКЕНТ, 21 май - Sputnik. Айни дамда Россияда бўлиб турган Ўзбекистон фуқаролари 2021 йилнинг 30 июнига қадар ўз ҳужжатларини расмийлаштиришга ҳақли, деди Ташқи меҳнат миграцияси агентлиги матбуот котиби Ортиқхўжа Норов.Норов айтишига кўра, Россия президентининг 791-сонли фармонида белгиланган ҳужжатларнинг амал қилиш муддати, муайян давлат билан авиаалоқалар ўрнатилган кундан бошлаб 90-кун давомида амал қилади. Қонунда белгиланган ушбу ҳолат нафақат Ўзбекистон фуқароларига, балким бошқа барча давлат фуқароларига ҳам таалуқли. Эслатиб ўтамиз, май ойининг бошидан бери Москва миграция марказларига минглаб одамлар мурожаат қилмоқда, Саҳхарово ва Путилководаги миграция марказларида узундан узоқ навбатлар ҳосил бўлган. Меҳнат мигрантлари "Ковид амнистияси", яъни Россия президентининг 791-сонли фармони муддати тугунга қадар ҳужжатларни расмийлаштиришга улгуришга ҳаракат қилмоқда.\n10:04 21.05.2021 (янгиланди: 10:05 21.05.2021)\nЎзбекистонлик мигрантлар патент ва бошқа ҳужжатларини 30 июнга қадар расмийлаштиришга ҳақли.\nТОШКЕНТ, 21 май - Sputnik. Айни дамда Россияда бўлиб турган Ўзбекистон фуқаролари 2021 йилнинг 30 июнига қадар ўз ҳужжатларини расмийлаштиришга ҳақли, деди Ташқи меҳнат миграцияси агентлиги матбуот котиби Ортиқхўжа Норов.\nНоров айтишига кўра, Россия президентининг 791-сонли фармонида белгиланган ҳужжатларнинг амал қилиш муддати, муайян давлат билан авиаалоқалар ўрнатилган кундан бошлаб 90-кун давомида амал қилади.\nЯъни Ўзбекистон ва Россия орасида доимий авиаалоқа расман 1 апрелдан бошланган бўлса, демак Россияда бўлиб турган Ўзбекистон фуқарлари ҳужжатлари муддати автоматик равишда 30 июнга қадар узайтирилади.\nҚонунда белгиланган ушбу ҳолат нафақат Ўзбекистон фуқароларига, балким бошқа барча давлат фуқароларига ҳам таалуқли.\nЭслатиб ўтамиз, май ойининг бошидан бери Москва миграция марказларига минглаб одамлар мурожаат қилмоқда, Саҳхарово ва Путилководаги миграция марказларида узундан узоқ навбатлар ҳосил бўлган. Меҳнат мигрантлари "Ковид амнистияси", яъни Россия президентининг 791-сонли фармони муддати тугунга қадар ҳужжатларни расмийлаштиришга улгуришга ҳаракат қилмоқда.


«Ўзбектелеком» АК «ICTEXPO UZBEKISTAN 2019» кўргазмасида...\n23.09.2019 14:12 0 1226\n«Ўзбектелеком» АК хабар беришича, компания АКТ ҳафталигининг бош техник ҳамкори бўлишдан ташқари, фаол иштирокчиси ҳам ҳисобланади. Шу муносабат билан компания ўзининг ва филиалларининг инновацион хизматлари, юридик шахслар учун фойдали акциялари ва бонуслари намойиш этиладиган кўргазмадаги стендига барчани таклиф этмоқда.\nЭртадан (24—27 сентябрь кунлари) Тошкентда ва Фарғонада «ICTWEEK UZBEKISTAN 2019» ахборот-коммуникация технологиялари ҳафталиги бошланади. Ҳафталик доирасида «ICTEXPO UZBEKISTAN 2019» кўргазмаси ҳам ташкил этилади.\nМаълумот учун: 2004 йилдан буён ҳар йили ўтказиб келинаётган «ICTEXPO UZBEKISTAN» АКТ кўргазмаси Ўзбекистонда ахборот технологиялари соҳасидаги барча муҳим ютуқлар намойиш этиладиган энг катта ва муҳим тадбир ҳисобланади. Ушбу тадбир анъанавий равишда бир қатор ихтисослаштирилган тадбирларни ягона форматда бирлаштиради. Бу сафар кўргазма 25—27 сентябрь кунлари бир вақтнинг ўзида иккита шаҳарда бўлиб ўтади:\nТошкент шаҳридаги «Ўзэкспомарказ» павильонларида;\nФарғона шаҳридаги ТАТУ филиали катта залида.\n«Ўзбектелеком» стендида меҳмонларни нималар кутмоқда?\nқизиқарли ва интерактив танловлар;\nкомпания ва унинг филиаллари хизматларига оид улкан ва фойдали акциялар;\nқимматбаҳо совринли ўйинлар;\nвиртуал воқелик муҳитига жалб қилувчи ҳаяжонли фаол ўйинлар;\nмашҳур пойтахт ва cover-band юлдузларининг чиқишлари.\n«Ўзбектелеком» АК ICTWEEK ICTWEEK Uzbekistan 2019 ҳафталик


Робототехника имкониятлар чегарасини очади\nИнновацион ривожланиш вазирлиги ташаббуси билан Ёшлар Иттифоқининг Тошкент шаҳар Кенгаши биносида “Робототехника ҳамма учун” мавзусида имконияти чекланган ёшлар учун тадбир бўлиб ўтди. Унда 101, 102, 106, 57 ва 87-сонли махсус интернат мактабларининг 100 нафарга яқин ўқувчилари иштирок этди.\nТадбир икки қисмдан иборат бўлиб, биринчи қисмда ёшларга робототехника тушунчаси ва роботлар билан ишлаш, уларни ясашга оид тушунчалар берилди. Сўнг имконияти чекланган ёшлар ўртасида робототехника бўйича танлов ўтказилди. 1-, 2- ва 3-ўринни эгаллаган ёшлар диплом ва совғалар билан тақдирланди. Роботоконструкторлик танловида ҳам ғолиблар аниқланди ва уларга совғалар топширилди.\nТадбирнинг иккинчи қисмида болаларга “Кимё лабораторияси” шоуси намойиш қилинди.\nҲозирги кунда робототехника, инновация ва ахборот технологияларига қизиқувчи, ҳавоскорлик даражасида робототехника ишланмаларини яратиш ва соҳани оммалаштириш билан шуғулланувчи талаба ва ёш педагоглар ҳамда корхоналарнинг ёш мутахассислари сони кундан-кун ортмоқда. Шундай экан, мазкур пилот лойиҳа ижтимоий ҳимояга муҳтож, ногиронлиги бўлган ёш йигит-қизларни жамият ижтимоий-иқтисодий ҳаётига жалб қилишга қаратилган.


Ўзбекистоннинг яна икки вакили жаҳон чемпионатида чорак финалга чиқди\n21:00 / 17.09.2019\nРоссиянинг Екатеринбург шаҳри мезбонлик қилаётган бокс бўйича жаҳон чемпионатининг тўққизинчи кунида Ўзбекистон бокс терма жамоасининг яна икки вакили чорак финалга чиқди.\nЎзбекисон шарафини -57 кг вазн тоифасида ҳимоя қилаётган Миразиз Мирзахалилов 1/8 финалда марокашлик Муҳаммад Ҳамутга қарши баҳс олиб борди.\nРақибига қараганда кучли ва аниқ зарбалар йўллай олган Мирзахалилов ушбу беллашувни ўз фойдасига ҳал қилди (4:1) ва чорак финал йўлланмасини қўлга киритди. У кейинги босқичда Кайрат Ералиев (Қозоғистон) ва Бутди Чатчаи (Таиланд) жуфтлиги ғолиби билан тўқнаш келади.\nШунингдек, -69 килограмм вазн тоифасида Бобоусмон Батуров америкалик Деланте Жонсонга қарши баҳс олиб борди. 3 раунд якунига кўра Бобоусмон Батуров мусобақани давом эттирадиган бўлди (5:0). Энди у чорак финалда Баярху Ганбатар (Мўғилистон) ва Зияд Эйшаш (Иордания) жуфтлиги ғолиби билан куч синашади.\nБунгача Ўзбекистон бокс терма жамоасининг -52 кг вазн тоифасидаги вакили Шаҳобиддин Зоиров қирғизистонлик Азат Усеналиевни енгиб, чорак финал йўлланмасини қўлга киритганди.\nТерма жамоанинг уч вакили эса турнирдаги иштирокини эрта якунлади. Бироз олдинроқ, -91 кг вазн тоифасидаги Санжар Турсунов ҳиндистонлик Санжит Санжитга ютқазиб, турнирдаги иштирокини якунлади. Унгача -75 кг вазн тоифаси вакили Фанат Қаҳрамонов ва -63 кг вазн тоифасидаги Элнур Абдураимов ҳам турнирни нимчорак финалдан тарк этганди.\nЎзбекистон терма жамоасининг яна 2 нафар вакили чорак финал йўлланмаси учун рингга кўтарилади.\n-81 кг: Дилшод Рўзметов – Андре Паул Арадоай (Руминия)\n+91 кг: Баҳодир Жалолов – Цотне Рогава (Украина).\nЖангларни томоша қилиш учун линк:\nRing B: Дилшодбек Рўзметов - Андреи Арадоай, 22:00 дан сўнг, Баҳодир Жалолов - Цонте Рогава, 23:00дан сўнг.\n07:56 / 03.12.2020\nЕкатеринбургда содир бўлган ЙТҲда икки нафар ўзбекистонлик вафот этди\n10:06 / 15.09.2020\nСамара ва Екатеринбургдан икки мингга яқин ўзбекистонлик олиб келинди\n13:02 / 23.11.2019\nЕкатеринбургда Ўзбекистон фуқароси ис газидан заҳарланиш оқибатида вафот этди\n11:15 / 30.10.2019\nРоссиядаги ЙТҲ оқибатида Ўзбекистон фуқароси вафот этди


Кучли ёғингарчилик кутилмоқда\nЎлкамизга баҳор келса-да, қишнинг аёзи бизни тарк этгиси келмаётганга ўхшайди. Куни кеча алвон бўлиб очилиб турган лолалар бугун қорли изғирин остида қолди. Шундай бўлса ҳам, Аллоҳнинг ҳар бир кунига шукроналик билдирамиз. Чунки ёғингарчиликда ҳам хайр бордир.\nШундай қилиб, Қозоғистоннинг бир неча минтақасида ҳавонинг совутиши ҳақида огоҳлантириш эълон қилинди.\nЖумладан, 8-9 апрель кунлари кечаси ва эрталаб Туркистон вилоятининг баъзи бир минтақаларида кучли ёмғир ёғади. Туман қоплайди. Шимоли-ғарбдан эсган шамол кучи 15-20 м\_с, 9-10 апрель кунлари кечаси ҳаво ҳарорати 0-5 даражагача совуқ, жанубда + 3 даражагача пасаяди. Туркистон шаҳрида тунги ҳарорат - 0-2 даражагача пасаяди.\nБугун Шимкент шаҳрида кечаси ва эрталаб кучли ёғингарчилик (ёмғир, қор) кутилмоқда. 9-10 апрель кунлари кечаси ҳаво ҳарорати 0-2 даражагача совутади.\n2020-04-09, 05:00 108


Бунинг амалий самараси юртимизда ишбилармонлик муҳитини яхшилаш борасида олиб борилаётган саъй-ҳаракатлар халқаро ташкилотлар томонидан муносиб эътироф этилаётганида ҳам кўзга яққол ташланади. Масалан, ўтган йили Жаҳон банки эълон қилган “Бизнес юритиш” рейтингида Ўзбекистон фақат бир йилнинг ўзида 16 поғона кўтарилиб, 87-ўринни эгаллагани фикримиз тасдиғидир.\nБу борада Хоразм вилоятида ҳаётга татбиқ этилаётган чора-тадбирлар ҳам эътиборга молик. Чунончи, кейинги ўн беш йилга қиёслаганда, воҳа ялпи ҳудудий маҳсулотида кичик бизнеснинг улуши 34,2 фоиздан 74,1 фоизга, саноат товарлари тайёрлашда эса 24 фоиздан 35,3 фоизга кўпайгани, шу билан бирга, аҳолининг хусусий сектордан олган даромадлари улуши кейинги беш йилда 55,4 фоиздан 56,9 фоизга ўсгани қувонарлидир. Бундай ижобий натижалар қўлга киритилишида ўтган йили вилоятда тижорат банклари томонидан соҳа вакилларига 494 миллиард сўм, бошқача айтганда,\n2014 йилдагига нисбатан 118 миллиард сўмдан зиёд кредит маблағлари ажратилгани алоҳида аҳамият касб этди. Қолаверса, давлатимиз раҳбарининг 2015 йил 15 майдаги “Хусусий мулк, кичик бизнес ва хусусий тадбиркорликни ишончли ҳимоя қилишни таъминлаш, уларни жадал ривожлантириш йўлидаги тўсиқларни бартараф этиш чора-тадбирлари тўғрисида”ги Фармони асосида барча турдаги рўйхатга олиш ва рухсат бериш тартиб-таомилларини соддалаштириш, турли давлат хизматларидан фойдаланишни янада кенгайтиришга эришилаяпти. Айниқса, мазкур ҳужжатга мувофиқ, маҳаллий ҳокимликлар ҳузурида “бир дарча” тамойили асосида 16 турдаги давлат хизматлари кўрсатиш йўлга қўйилгани ишбилармонларга қўшимча қулайлик яратаётир.\nУрганч туманидаги сутни қайта ишлашга ихтисослаштирилган “Тилло домор” хусусий корхонаси ҳам мавжуд имкониятлардан унумли фойдаланиб, ўз фаолиятини тобора кенгайтириб бораётган илғор ишлаб чиқариш субъектларидан биридир. 2009 йилда 10 нафар ходим билан иш бошлаган ушбу корхонада ҳозирги кунга келиб, 68 нафар киши меҳнат қилаяпти. Шу билан бирга, 9 нафар касаначи шартнома асосида ишга жалб қилинган. Улар томонидан тайёрланаётган пишлоқ, қаймоқ, сметана, творог каби 20 турдан зиёд сут маҳсулотлари аҳоли дастурхони файзига файз қўшмоқда.\nАйтиш жоизки, илғор ускуна ва дастгоҳлар — сифат ҳамда самарадорлик омили. Буни яхши англаган корхона мутасаддилари модернизациялаш ишларига алоҳида эътибор қаратаётир. Хусусан, кейинги уч йил давомида бу ерда лойиҳа қиймати 1 миллион АҚШ долларилик техник ва технологик янгиланишлар олиб борилгани туфайли қувватлар 2,5 баробар оширилди. Ўз навбатида, бир кеча-кундузда 5 тонна сутни қайта ишлаш имконияти яратилиб, Голландия технологияси асосида 15 хилдан ортиқ пишлоқ ишлаб чиқариш ўзлаштирилди.\n— Маҳсулотларимиз сифати хорижникидан асло қолишмайди, — дейди корхона раҳбари Умарбек Шарипов. — Бу эса харидорларимиз сафи кенгайишига хизмат қилаяпти. Истеъмолчилар талаб ва эҳтиёжларидан келиб чиқиб, Тошкент шаҳрида ҳам филиалимизни очдик. Республикамизнинг барча вилоятида савдо агентларимиз фаолият олиб бораяпти. Ўтган даврда мижозларимиз ишончини тўла оқлаб, доимий ҳамкорларимизга эга бўлдик. Шунингдек, халқаро ярмаркаларда ҳам фаол қатнашиб, ташқи бозорга чиқиш чораларини кўраяпмиз.\nҲақиқатан ҳам, сифат — корхона кўзгуси. Изланиш ва интилиш эса муваффақиятлар гаровидир. “Тилло домор” жамоаси мазкур мезонлар асосида ишни самарали ташкил этиш пайидан бўлаётир. Шу мақсадда 40 дан зиёд фермер хўжаликлари билан хом ашё етказиб бериш юзасидан шартномалар имзоланган. Ўтган йили корхонада 9 миллиард сўмликка яқин маҳсулот тайёрланган бўлса, жорий йилда бу кўрсаткични янада ошириш режалаштирилган.\nМазкур рукндаги бошқа мақолалар: « Ўзбекистоннинг барча соҳадаги ютуқлари Япония жамоатчилигида катта қизиқиш уйғотди\tИнвестиция жалб қилинди »


Qalampir.uz - Тошкент шаҳри ва Тошкент вилоятида қанча фуқаро рўйхатга олинди?\nТошкент шаҳри ва Тошкент вилоятида қанча фуқаро рўйхатга олинди?\n19:44, 28.06.2018 Жамият\nОлий Мажлис Сенатининг ўн бешинчи ялпи мажлисида инсон ҳуқуқлари бузилишининг олдини олиш борасида амалга оширилаётган ишлар ҳақида гапирилди.\nИчки ишлар вазири Пўлат Бобожонов инсон ҳуқуқлари бузилишининг олдини олиш борасида амалга оширилаётган ишлар ҳақида гапирди.\nОлий Мажлис Сенатининг ўн бешинчи ялпи мажлисида Ички ишлар вазири Пўлат Бобожонов инсон ҳуқуқлари бузилишининг олдини олиш, гумон қилинувчи ва айбланувчиларга нисбатан зўравонлик ва шафқатсизликнинг ҳар қандай кўринишларига мутлақо чек қўйиш эътиборда эканини таъкидлади.\nШу мақсаддда тергов изоляторлари ва терговчилар хонасида сўроқ жараёнини стенография қилиш, тергов ҳаракатларини аудио ва видео қайд этиш тизимлари жорий этилган. Вазирлик ҳузуридаги Тергов департаменти ва унинг қуйи тизимлари томонидан 2018 йилнинг ўтган даврида 19,5 мингдан зиёд жиноят иши тергов қилиниб, уларнинг 13 мингга яқини бўйича тергов ҳаракатлар тугатилди ва судга тақдим этилди. Бу борадаги кўрсаткич аввалги йилга нисбатан 3,5 фоизга яхшиланди.\nТерговчиларнинг жиноятга алоқадор шахслардан гумонланувчиларни аниқлаш ишлари яхшилангани боис фош этилмасдан қолган жиноятлар сони 1,5 мингдан зиёдни ташкил этиб, ўтган йилга нисбатан 59,3 фоизга камайишига эришилди.\nМиграция ва фуқароликни расмийлаштириш йўналишида аҳолига қулайликлар яратиш мақсадида, “Telegram” ижтимоий тармоғида @PassportInfoUz боти ишга туширилди. Бу ердан зарур ҳужжатлар рўйхатини олиш имкони мавжуд.\nБундан ташқари dpm.uz янгиланган веб-сайти орқали биометрик ҳужжат олиш учун электрон навбатга қўйиш, ҳужжатларни олиш учун давлат божини “CLICK” электрон тизими орқали тўлаш имконияти яратилди.\nШу билан бирга, жорий йилнинг ўтган даврда Президент фармонига асосан 381 нафар фуқаролиги бўлмаган шахслар Ўзбекистон Республикаси фуқаролигига қабул қилинди.\nТошкент шаҳри ва Тошкент вилояти ҳудудида доимий яшаш рўйхатга олиниши лозим бўлган фуқароларнинг қарийб 15,5 минг нафари рўйхатга олинди.\nҲисобот даврида жами 4 минг 344жиноят патруль-пост нарядлари томонидан фош этилди, 331 жиноятнинг олди олинди, 467 нафар жиноят содир этганлиги учун қидирувда бўлган шахслар аниқланди.\nҲисобот даврида хизмат итлари ёрдамида жами 1 минг 625 жиноят фош этилиб, 83,2 кг турли хилдаги гиёҳванд моддалар, 20 дона ўқотар қуроллар, 87 дона ўқ-дорилар аниқлаб, олинди.\nБунинг натижасида республика миқёсида жамоат жойларида содир этилган жиноятлар сони 409 тага, кўчаларда содир этилган жиноятлар сони 282 тага камайишига эришилди.\nТеглар:Пўлат Бобожонов Сенатнинг ялпи мажлиси\nПўлат Бобожонов Ўзбекистонда “изи совумасдан” фош этилган жиноятлар сонини ошкор қилди\nПўлат Бобожонов ва Турсунхон Худойбергеновга генерал-лейтенант унвони берилди\n10:51, 15.01.2019 3 902\nМарказий Осиё Ички ишлар вазирлари бир ерга тўпланиб, тажриба алмашди\n19:41, 06.10.2018 1 931\nНавоийда ИИВ тизимидаги 5 нафар раҳбар бўшатилди, 6 нафар ходим жиноий жавобгарликка тортилди\n18:31, 10.09.2018 9 544\nПўлат Бобожонов тизимдаги қатор раҳбарларни ишдан бўшатди\n13:47, 20.08.2018 6 668\nПўлат Бобожонов Сурхондарёда 10 га яқин раҳбарни ишдан олди\n09:36, 06.08.2018 10 883


РИБО – ҲАРОМ - Баҳоуддин Нақшбанд ёдгорлик мажмуаси маркази\nРИБО – ҲАРОМ\n26 май 2015 й.\n1912 марта ўқилди.\n“Эй иймон келтирганлар! Бир-бирланингизнинг молларингизни ботил йўл билан еманг, магар ўзаро розилик ила тижорат бўлса майли ”.\n(Нисо сураси, 29-оят)/\nБир кишининг молини ботил йўл билан ейишликка рибо, қимор, порахўрлик, қиморбозлик ва шунга ўхшаш шайтоний амаллар киради. Бу амалларнинг энг ёмони рибо – судхўрликдир. ”Рибо” луғатда “зиёда” маъносини англатади.\nИслом шариатида эса молни молга алмантириш, эвазсиз ортиқча мол олишга рибо дейилади. Аллоҳ Ўз каломининг Бақара сураси, 275 оятида: “Ҳолбуки Аллоҳ тижоратни халол қилган рибони эса ҳаром қилган”, деб марҳамат қилади.\nАллоҳ Ўз ояти билан мўмин-мусулмонларга мана шундай таълим беради.\nАбу Ҳурайра розияллоҳу анҳу Расулуллоҳ соллоллоҳу алайҳи васалламдан ривоят қиладилар: Расулуллоҳ соллоллоҳу алайҳи васаллам марҳамат қилиб: “Беш гуруҳ одамлардан узоқлашинг” деб айтган эканлар:\n- биринчиси – ширк келтирувчилардан;\n- иккинчиси – сеҳр қилувчилардан ;\n- учинчиси – нохақ қон тўкувчилардан;\n- тўртинчиси – судхўрлардан ;\n- бешинчиси – етимлар молини ейдиганлардан;\nРасулуллоҳ соллоллоҳу алайҳи васаллам:“Судхўрга, фоиз берувчига, унинг котибига ва унинг гувоҳига Аллоҳ таолонинг лаънати бўлсин, - деганлар ” ва бошқа бир ҳадиси шарифда: “Бирор қишлоқда Судхўрлик ва зинокорлик авж олса ўзларига Аллоҳнинг азобини ҳалол қилган бўладилар”, - деб мархамат қилганлар.\nҲадисда айтилганидек “Инсоннинг моли ҳаромлиги унинг қони ҳаромлигидекдир”. Демак бировнинг молини эвазсиз олиш ҳаром қилинган амалардан ҳисобланади.\nСудхўрликка боғланиб қолиш инсонни бирор касб билан шуғулланишига бепарво қилиб қўяди, илм-ҳунар орқали меҳнат қилиб элга манфаат етказиш фикридан қайтаради. Дунёнинг гўзаллилиги тижорат, касб-ҳунар, ишлаб чиқариш ва қурилиш биландир.\nСудхўрлик билан қарз бериш, эҳсон ва садақалар бериш, инсонларнинг бир-бирига холис яхшилик қилишидек амаллардан тўхтатади. Бундай холларда манфаат яхшиликдан устун қўйилади ва шу иши билан ўзининг молини ҳам касодга рўбарў қилади\nАбу Саид Хидрий розияллоҳу анҳу Расулуллоҳ соллоллоҳу алайҳи васалламдан шундай деб ривоят қилурлар: “Меърож кечаси қон дарёсида сузиб юрган, азобга гирифтор этилган, қоринлари мешдай шишган, ранглари сарғайган, бўйинларида оғир ғул занжирлар ва оёқ қўллари ҳам занжирлар билан кишанланган бир қавмни кўрдим. Улар ўринларидан бесўнақай, қоринлари катталигидан тура олмас эдилар. Булар ким деб сўрадим. Улар умматларингизнинг Судхўрларидирлар”, - деб жавоб бердилар Жабройил алайҳиссалом.\nОдатда қарз берувчи бой, қарз олувчи камбағал бўлади. Судхўр камбағалга раҳм-шафқат кўрсатиш ўрнига берган қарзи билан бирга, камбағал муҳтож бўлган ортиқча молини ҳам тортиб олади. Шундай қилиб бойни бойлиги ошиб, камбағал боридан айрилади, инсонлар ўртасида адоват пайдо бўлади.\nҲозирги кунда кенг тарқалган рибохўрлик инсонни ҳалокатга олиб борувчи гуноҳи кабиралардандир. Улуғ олимларимиз айтишларича рибо – судхўрликнинг гуноҳи зинодан ҳам оғирроқдир. Бундай разил гуноҳдан ўзимиз ҳам сақланайлик ва атрофимиздаги кишиларни ҳам бундан қайтарайлик. Бу гуноҳнинг оқибатида бериладиган азобдан Аллоҳ барчамизни асрасин.\nБухоро шахар Сайфиддин Бохарзий


Украина сайловида шоумен Зеленскийнинг ғолиб чиққани ўзбек ҳажвчиси ва телеграм блогери Нозим Сафарини ўз каналида “президентлик сайловчаси” ўтказишга ундади.\n22 апрель куни Нозим Сафари ўзининг телеграм каналида ўтказган “Менга овоз берармидингиз?” деган мазмундаги ўз президентлик сўрови натижаларини эълон қилди.\nНозим Сафарининг ёзишича, бир кун давомидаги “утопик сайлов”да жами 1132 киши қатнашган.\nСафари номзодига 37% респондент овоз берган. Қарши чиққанлар 50% ни, бетарафлар 13% ни ташкил қилган.\n“Бундан маълум бўладики, Сафари ўз телеграм каналида ўзи мағлуб бўлди)). Лекин реал сайловда номзодлар сони бир нечта бўлишини инобатга олсак, 37% билан иккинчи турга чиқиб, бемалол фаворитлар қаторига кира олар эканман)”, дея изоҳлади ўз сайловини президентлик орзусидаги ўзбек шоумени.\n“Аслида бунинг ҳаммаси шунчаки ҳазил. Аввалроқ айтиб ўтганимдек, менда сиёсий амбиция йўқ. Бунинг абсолют иложсиз эканлигини ҳам аниқ ва равшан англаб турибман. 5000 кишилик ўз каналимда юта олмаганимдан кейин 32 миллионлик аҳоли ўртасида тасаввур қилаверинг.\nМени қўллаб-қувватлаганларга раҳмат, қўллаб-қувватламаганларга эса фикрингиз ва танловингизни ҳурмат қиламан, деб қоламан. Барчага омад”.\nУкраинада 21 апрель куни ўтган сайлов натижаларига кўра, Россиянинг КВН викторинаси собиқ шоумени Зеленский 73 фоиз сайловчилар овози билан мамлакат президентлигига сайланди.\ndata-title="Зеленский ғалабаси ўзбек шоуменини президент бўлишга руҳлантирди" data-description="
Украина сайловида шоумен Зеленскийнинг ғолиб чиққани ўзбек ҳажвчиси ва телеграм блогери Нозим Сафарини ўз каналида "президентлик ..." data-image="https://eltuz.com/wp-content/uploads/2019/04/r6247316.jpg" data-url="https://eltuz.com/asosiy-mavzular/209994/" data-services="facebook,odnoklassniki,twitter,telegram" data-counter="ig">


Экологическое воспитание учеников средствами музыки\nМуродов Мухитдин Кодирович,\nстарший преподаватель Каршинского государственного университета, Узбекистан.\nМусиқа воситасида ўқувчиларга экологик билимлар бериш\nҚарши давлат университети катта ўқитувчиси, Ўзбекистон.\nБўлажак мусиқа ўқитувчиларида касбий малакаларни шакллантиришда экологик билимлар муҳим аҳамият касб этади. Чунки ҳар бир бўлажак ўқитувчи учун инсоннинг соғлом вояга етиши, баркамол авлодни тарбиялашда атроф-муҳитни муҳофаза қилиш борасидаги экологик билимлар жуда зарурдир. Экологик билим – инсон ҳамда унинг манфаатлари ҳимояси, биринчи навбатда, соғлом ва мусаффо атроф-муҳитга эга бўлиш ҳуқуқини таъминлаш, амалга оширилаётган барча ислоҳотларнинг ўзагини ташкил этган замонавий Ўзбекистон учун зарур бўлган атроф табиий муҳитни асраб авайлаш ва уни соғломлаштириш [1.3.] йўлларини ўзлаштириш демакдир\nМусиқа ўқитувчилари мусиқа тарбияси орқали ўқувчиларда табиатга, яъни бизни ўраб турган муҳитга нисбатан муҳаббатни шакллантиришлари лозим. Экологик билимлар инсон учун унинг табиатга қадам қўйган кунидан бошлаб, то бутун ҳаёти давомида асқатади. Мусиқа ўқитувчилари томонидан дарслар жараёнида ўқувчиларда қуйидаги ижобий хислатларни шакллантириши лозим: табиатга ҳурмат ва эътибор билан қараш; табиатга нисбатан яхши урф-одатларни, удумларни қадрлаш; хилма-хил табиий бойликларга меҳр-муҳаббат билан муносабатда бўлиш; табиий бойликларни кўпайтириш; боғ-у роғлар, гулзорлар ташкил қилиш, табиатдан онгли ва оқилона равишда фойдаланиш ва бошқалар.\nБўлажак мусиқа ўқитувчиларига олий таълим даргоҳида ўқиш жараёнида одам ва биосфера: биосферанинг тузилмаси, экосистемалар, организм ва муҳитнинг ўзаро муносабатлари, одамнинг соғломлиги ва экология; атроф-муҳитнинг глобал муаммолари. Табиатдаи фойдаланиш: табиий ресурслардан оқилона фойдаланишнинг экологик тамойиллари ва табиатни муҳофаза қилиш; табиатдан оқилона фойдаланишнинг иқтисодий асослари; атроф-муҳитни муҳофаза қилиш техника ва технологиялари; экологик ҳуқук асослари ва касбий масъулият; Атроф-муҳит соҳасида халқаро алоқалар [2.17.] каби экологик билимларнинг берилиши уларга амалий фаолияти жараёнида керак бўлади. Шуни қайд этиш керакки, кўп ҳолларда ўқувчиларда экологик маданиятнинг етарли даражада шаклланмаганлиги аслида олий ўқув юртлари битирувчиларининг экологик билимлари пастлиги билан изоҳланади.\nБарча фанлар қатори мусиқа маданияти ўқув фани ҳам умумий ўрта таълим мактабларида ўқитиладиган ўқув фанлари, жумладан адабиёт, тасвирий санъат, жисмоний тарбия, меҳнат, тарих ва бошқа фанлар билан ўзаро чамбарчас боғлаб ўтилгандагина ўзининг самарали натижаларини бериши аниқ. Албатта, барча ўқув фанлари қатори мусиқий таълимда ҳам ДТС жорий этилиши, унда миллий мусиқа меросимиздан тўлақонли фойдаланиш имконининг мавжудлиги қувонарли ҳолдир.\nҲозирги кунда таълим соҳасида ноаъанавий дарсларнинг ташкил этилиши самарали натижаларга олиб келмоқда. Баркамол авлод тарбиясида эса оила, мактаб ва маҳалла ҳамкорлигидаги ноанъанавий дарсларнинг йўлга қўйилиши ҳозирги кун талабларидан биридир. Қуйида бўлажак мусиқа ўқитувчиларининг куй-қўшиқлар воситасида экологик таълим бериш борасидаги касбий малакаларини шакллантиришда тажриба-синов тариқасида ҳамкорликда ташкил этилган ноанъанавий экодарс хусусида ўз фикрларимизни баён этамиз: Қарши давлат университети “Мусиқа таълими”кафедраси, Қарши шаҳридаги 4-умумий ўрта таълим мактаби, Самарқанд маҳалласи билан ҳамкорликда маҳалла ҳудудида истиқомат қилувчи 4-умумий ўрта таълим мактабининг 3-синф ўқувчилари билан мусиқа фани бўйича экодарс ташкил этилди. 4-умумий ўрта таълим мактабининг мусиқа ўқитувчиси Б.Севаров, меҳнат таълими фани ўқитувчиси К.Убайдуллаева, Самарқанд кўчаси 1-уйда яшовчи 40-умумий ўрта таълим мактабининг она тили ва адабиёт фани ўқитувчиси С.Эшнаева, Қарши давлат университети мусиқа таълим йўналиши 4-курс талабалари Жумаева Ҳ, Анварова А., Д.Назировлар томонидан ҳамкорликларида ташкил этилган мусиқий экодарс ўқувчилар қалбида бир умрга муҳрланди. Чунки, ўқувчилар экодарс давомида маҳалла гўзари атрофига турли манзарали гул кўчатларини ўтқаздилар, сув ариқ йўлларини тозалаб, дарахтларни парваришлашни ўргандилар. Ҳар бир иш оралиғида эса ўқувчиларга мусиқа ва қўшиқ ҳамроҳ бўлди. Ўқувчилар И.Муслим шеъри, Ик. Акбаров мусиқаси “Гул терамиз”, К.Раҳим шеъри, Ик.Акбаров мусиқаси “Баҳор”, П.Мўмин шеъри, Д.Зокиров мусиқаси “Бинафша қўшиғи”, Н.Нарзуллаев шеъри, Ҳ.Раҳимов мусиқаси “Мен ғунчаман”, Ё.Хўжаев шеъри, Л.Муждабоева мусиқаси “Наврўз келди” каби кўплаб қўшиқларни севиб ижро қилишди.\nМен – ғунчаман.\nН.Нарзуллаев шеъри, Ҳ. Раҳимов мусиқаси\nМен – ғунчаман, баҳор бўлгим келади,\nМен – шабнамман, наҳор бўлгим келади.\nМен – зарраман, олам бўлгим келади,\nМен – боламан, одам бўлгим келади.\nЮртлар кўпдир бир-биридан зиёда,\nЎзбекистон –гўзал диёр дунёда.\nҲур ўлкамда бахтли яшаш –тилагим,\nИстиқлолни қутлар жажжи юрагим.[4.59.]\nМусиқа таълимида бундай мавзудаги ашула ва қўшиқлар жуда кўп. Бўлажак ўқитувчилар ижро қилинган куй қўшиқларнинг тарбиявий жиҳатлари ҳақида ўқувчиларга маълумот беришди. Меҳнатсевар, жонкуяр, меҳмондўст ўзбек халқининг экологик маданияти кўплаб халқ мақолларида ҳам ўз ифодасини топганлиги, масалан: “Мевасиз боғ бўлмас, меҳнатсиз тўқ бўлмас”, “Ҳосил яхши бўлмаса, ҳаводан кўрма”, “Ариқ қазимасанг, сув бўлмас” кабилар С.Эшнаева томонидан айтиб ўтилди.\nЎқувчиларнинг экологик билимлари “Сен табиат бағрида бўлганингда ўзингни қандай тутасан?”, “Атроф муҳит, табиат гўзаллигини қандай асараш лозим?” мазмунидаги саволлар бериш орқали мустаҳкамланди.\nЎз навбатида шуни таъкидлаш лозим-ки, бундай ноанъанавий дарслар орқали ўқувчилар табиат неъматларини қадрлаш лозимлиги тушуниб етишади.\nХулоса ўрнида шуни таъкидлаш лозимки, бўлажак мусиқа ўқитувчиларини мусиқа дарслари орқали экологик тарбия беришга тайёрлашда оила, маҳалла ҳамкорлигидаги ноанъанавий дарслар муҳим ўрин тутади.\n1. 1.Ўзбекистон экологик ҳаракати дастури Т.: 2007 йил 3-бет\n2. Ўзбекистон Давлат Стандарти 5111100 - Мусиқа таълими йўналиши бўйича бакалаврларнинг тайёргарлик даражаси ва зарурий билимлар мазмунига қўйиладиган талаблар Т.: 2013 йил 29- бет\n3. Ҳ.Нурматов, Н.Норхўжаев Мусиқа 3-синф учун дарслик Ғ.Ғулом н.м.и.у.Т.: 2007 йил 106 б\n4. Ҳ.Нурматов, Н.Норхўжаев А.Мирраҳимов Мусиқа 2-синф учун дарслик Ғ.Ғулом н.м.и.у.Т.: 2005 йил 127 б\n5. Шодиметов Ю.Ш. Ижтимоий экологияга кириш. 1-қисм.-Т.:Ўқитувчи, 1994.-140 б.


Қозоғистон президенти маъмурияти бошлиғининг ўринбосари мамлакатда тил рейдларини «ғор миллатчилиги» деб атади\nҚозоғистон президенти маъмурияти раҳбарининг биринчи ўринбосари Даурен Абаев Қозоғистонда миллатчиларнинг дўконларда ва давлат идораларида қозоқ тилини билишини текширган патруль ҳаракатларини «ғор миллатчилиги» деб атади.\nБу ҳақда расмий «Очиқ мулоқот — 2.0» дастурида айтди.\n«Фуқароларимизнинг аксарияти «ғор миллатчилиги»нинг бундай кўринишини қоралайди. Афсуски, бундай ҳодисалар бутун дунёда рўй беради ва бу давлат томонидан рағбатлантирилади ёки бу тенденция дегани эмас», деди Абаев.\nАввалроқ, YouTubeдаги «Тил Майдани Online Partis” каналида Қозоғистонда миллатчиларнинг дўконлар ва давлат идораларида қозоқ тилидан билимларини текширган рейдлари видеоси эълон қилинган эди. Рейдлар Нур-Султон, Олма-ота, Павлодар, Уралск ва бошқа шаҳарларида ўтказилди.\nРасмий бундай ҳолатларни ғайритабиий деб атади. У Қозоғистон ҳуқуқ-тартибот идоралари уларга ҳуқуқий баҳо беришига ваъда берди. Абаевнинг сўзларига кўра, текшириш рус депутатлари талаб қилгани учун эмас, балки бундай ҳодисалар шунчаки қабул қилиниши мумкин эмаслиги ва кимга ва нима сабабдан — қозоқлар, руслар ёки бошқа миллат вакилларига нисбатан камситилишидан қатъий назар, қатъий бостирилиши кераклиги сабабли ўтказилади.\nҚозоғистон президенти маъмурияти раҳбари ўринбосарининг фикрича, мамлакатдаги вазиятни «2-3 кишининг адекват ҳаракатлари» билан баҳоламаслик керак. Унинг таъкидлашича, Қозоғистонда аҳолининг деярли 90% рус тилида сўзлашади.\nРоссия Ташқи ишлар вазирлиги Абаевнинг баҳосини қўллаб -қувватлашини билдирди.\n2 август куни Қирғизистонда, Бишкекдаги “Magic City” болалар кўнгилочар марказида, харидорлардан бири у билан русча гаплашадиган сотувчи қизга ҳужум қилди. Кейинчалик, Қирғизистон полицияси унга нисбатан «безорилик» моддаси бўйича жиноий иш очди.\nРоссия Давлат Думаси спикери Вячеслав Володин профиль қўмитасига Қирғизистон Жўқорғи Кенгеси раисидан ҳодисани шахсий назоратига олишни сўрашни топширди. У, шунингдек, россиялик депутатлар «ўзларини рус тилида сўзлашадиганларга нисбатан бундай хатти-ҳаракатларга йўл қўйганлари учун», Россияга киришни тақиқлаш тарзида, жавоб чораларини ишлаб чиқишини истисно қилмади.


Вадим Абрамов "Навбаҳор" футболчиларига: Ўйнагиси келмаса, майдонга тушиб нима қилади? » Ўзбекистон янгиликлари – Zamin.uz\n, 05 2020, 19:07\n27 окт, 23:15 1 305 Спорт\nБугун нега ютқаздик? Шунчаки имкониятлардан фойдалана олмаслик. Яратилган хавфли вазиятларни голга айлантириш бўйича тажриба камлиги панд берди. Ваҳоланки, имкониятлардан фойдаланганимизда биринчи бўлимдаёқ ҳаммасини ҳал қилардик. Аммо ундай бўлмади. Аксинча, иккинчи голни ўтказиб юбордик, кейин ҳаммаси бошланди.\nВадим Абрамов: Ҳакамларимиз Европа футболини кўрмайдими? 19 окт, 21:31\nВадим Абрамов: "Пахтакор"га қарши ҳимоявий ўйин намойиш этишимиз мумкин эди, аммо биз футбол ўйнашни хоҳладик" 20 июн, 00:02\nИлҳом Мўминжонов: "Дурангга мос ўйинда ютқаздик" 01 апр, 08:02\nВадим Абрамов: "Истеъфо? Балки кетганим яхшидир" 15 сен, 20:40


Қандаҳорда толиблар гаровидаги жанубий кореяликларни озод этиш талаби билан норозилик намойиши бўлди.\n24 ноябр 2020, Тошкент вақти: 15:14\nУнда иштирок этган 300га яқин намойишчи жангарилар аёлларни ҳам ўғирлаётганини қоралаб, гаровдагилар зудлик билан озод этилишини талаб қилди.\nШунингдек, Жанубий Корея расмийлари гаровда сақланаётган аёллардан бири билан телефон орқали боғланганини маълум қилди.\nЖанубий кореялик 21 кишини гаровдан озод этиш борасида ўтказилаётган музокаралар эса боши берк кўчага кириб қолгани айтилмоқда. Ҳозир музокара жойини аниқлаш муаммо бўлиб турибди.\n“Толибон” жангарилари эса яна бир бор гаровдагиларни ўлдириш билан таҳдид қилди.


Султон Али Раҳматов: Мақсадим - дунё бўйлаб профессионал концертлар бериш - BBC O'zbek\nИстеъдодли бастакор Султон Али Раҳматов Тошкентда туғилган.\nОтаси Аҳмаджон Раҳматов ва онаси Олия Омонова кўп йиллар олдин дунёдан ўтишган.\nБолалигидан мусиқага қизиққан Султон Али ўша пайтдаги Республика ҳарбий ўғил болалар интернат санъат мактабини битирган. Сўнгра Ўзбекистон Давлат Консерваториясида таҳсил олган.\nСултон Али нафислик, ғамғинлик ва улуғворлик уйғунлашган мусиқаларини табиат гўзалликларидан илҳомланиб яратганлигини, сокинликни ёқтиришини айтади.\nБолалигидан машҳур бастакор Пол Мариа, "Enigma" гуруҳи мусиқаларини яхши кўриб эшитган, улардан таъсирланган.\nСултон Али Раҳматов мусиқа мактабида ўқиб юрган пайтлариданоқ бастакорликка қизиққан, уни элга танитган дастлабки мусиқаси "Ўзбекистон" бўлган.\nУшбу мусиқа 1994 йилдан 2005 йилгача Ўзбекистон телеканалининг "Ассалом Ўзбекистон" ахборот-мусиқий дастурининг бошланиш мусиқаси сифатида ҳар тонг хонадонларга кириб борган, мамлакатдаги кўплаб байрам тантаналари ушбу мусиқа билан бошланган.\nСултон Алининг "Иккинчи симфония", "Менинг Ўзбекистоним", "Сеҳрли тун", "Унутилган куй", "Ёлғизлик", "Тақдир", "Кун ва тун", "Болалик", "Қалб нидоси", "Сирли дунё", "Танго" каби ўнлаб мусиқаларини нафақат Ўзбекистонда, балки дунёнинг кўплаб мамлакатларида севиб эшитишади.\nСултон Али мумтоз, джаз, рок-н-ролл ва бошқа жанрларда мусиқалар яратади. Унинг мақсади яратган асарларини дунё миқёсига олиб чиқиш.\nСултон Али ҳозир ўзининг рухсатисиз дунёга тарқалиб кетган мусиқалари учун муаллифлик ҳуқуқларини ҳимоя қиладиган ҳамкор қидираётганини айтади.\nСултон Али Раҳматовнинг илк яккахон концерти 2006 йил Олмаота шаҳрида бўлиб ўтган. 2007 йилда Самарқанддаги Регистон майдонида концерт қўйган.\nИстеъдодли бастакор яқин келажакда ижод намуналарини ўзининг янги концерт дастурлари ва мусиқий дисклари орқали мухлисларига тақдим қилиш режаси бор.\n2010 йилда Ўзбекистонда хизмат кўрсатган маданият ходими унвони билан тақдирланган.\nСултон Али Раҳматов оилали. 8 та фарзанди, икки невараси бор.\nСултон Али Раҳматовнинг Би-би-си ўқувчилари саволларига жавоблари\nБи-би-си: Султон Али ака, "Би-би-си меҳмони" дастурига хуш келибсиз!\nСултон Али: Раҳмат таклиф қилганинглар учун!\nБи-би-си: Сизга ўқувчиларимиздан талайгина саволлар келган. Ўзини ашаддий мухлисингиз деб айтган Алишер ёшлигингиз, ота-онангиз, оилангиз ҳақида сўраган.\nСултон Али: Ота-онам анча бўлди ўтиб кетганларига. Худо раҳмат қилсин уларни! Оилам яхши. Саккизта фарзандим бор. Олтитаси ўзимники бўлса, синглим ҳам ўтиб қолган эди, иккита фарзандини ўзим тарбия қиляпман. Оилам тинч-тотув. Катта қизимни узатганман. Иккита неварам бор.\nТуркиядан Нодирбек: Саккизта фарзандингиз бор экан. Бу ҳозирги кунда кам учрайдиган ҳолат. Айниқса санъаткорлар орасида. Жуда болажонмисиз?\nСултон Али: Болаларни жуда яхши кўраман. Жуда-жуда. Ўнта бўладими, йигирмата бўладими, ҳаммасини боқавераман. Айтадику бола ўзининг ризқи билан келади, деб. Гап у ризқи, бошқасида эмаску, ўзи болаларни яхши кўраман. Худога шукр, ҳаммаси яхши. Мен хурсандманки, етти ёшдан-етмиш ёшгача дегандек, одамлар эшитяпти. Мухлисларим бор. Ҳаттоки, икки ёшлиси ҳам бор деса бўлади. Битта танишимнинг невараси икки яшар. Додаси менинг мусиқаларимни яхши кўради. Невараси ҳам дискни қучоқлаб олиб, қўйдираркан. Қўйишмаса йиғларкан. Эшитиб, дам олиб ухлар экан мусиқаларим билан. Хуллас, болаларга ҳам, ҳаммага ҳам бағишланади мусиқаларим. Илгари мусиқаларимга ном бермасдим. Ҳозир профессионал йўналиш йўлга тушгандан кейин, ҳаммасига ном қўяман.\nАлишер: Болалигимиздан "Ассалом Ўзбекистон"ни эшитиб катта бўлганмиз. Бу мусиқани яратишда нимадан илҳомлангансиз? Шунингдек Равшан Комилов, Муҳриддин, Нилуфар каби хонандалар билан ҳам ишлагансиз. Яна кимлар билан ҳамкорлик қиласиз?\nСултон Али : Ҳозир ҳам кўп ҳофизларимиз мен билан ишлаш ниятлари йўқ эмас. Илгари гимнга ўхшаган нарсалар қилганман. Масалан, "Замин юлдузлари" фестивали бўларди. "Ялла", Насиба Абдуллаева, раҳматли Нуриддин Ҳайдаровлар айтишган. Алоҳида қўшиқчилар ҳам кўп. "Шаҳризода"гуруҳи , Дилдора Ниёзова...кўп. Лекин кейинги пайтда қўшиқчиликда кам яратяпман. Асосан инструментал мусиқаларнинг ўзини яратяпман. Шундан бўш вақтларимда қўшиқлар ҳам ёзиляпти. Энг охиргилари қаторига россиялик, "олтин овоз соҳиби" дейишади Николай Басковга жуда ёққани учун "Бахт" ва "Бу кеча" деган қўшиқларни айтди.\nЭнди "Ассалом Ўзбекистон" кўрсатувидаги мусиқага келсак, қизиқ бўлган. 1994 йиллар шу мусиқани яратиб, телевидениега олиб борганмиз. Қизиғи, уни олишмаган бошида. Замон бошқача бўлган."Бу мусиқани Туркиядан олгансан, ана улардан ишлатгансан", деб баҳоналар, билағонлик қилишган. Битта акамиз сабабчи бўлган. Клип қиламиз дейишган. "Ассалом Ўзбекистон" кўрсатуви очилган 1 июнда, унинг охирига қўйишган. Шундан кейин мусиқам ҳар куни кўрсатув бошида кетадиган бўлди. Одамларга ҳам ёқди, хатлар келган. 11 йил давомида беришди. Бу йил 20 йил бўлади шунга.\nТошкентдан Ҳамидулла: Мен мусиқаларингизни севиб тинглайман. Концертингизга тушишни хоҳлайман. Лекин қаерда концерт беришингизни билмайман. Регистондаги концертингизга боролмаганман. Тошкентда бўлса, жон деб тушар эдим.\nСултон Али: Худо насиб қилса, энди 2015 йил 15 майга мўлжаллаяпмиз. Тошкент шаҳрида бўлади майдонлардан бирида насиб қилса. Нимага оралиғи катталигига келсак, ўзимнинг режам бўйича ҳар 3-4 йилда концерт бериш. Чунки бошқа давлатларда ҳам концерт бериш ниятимиз бор. Уларга ҳам улгуришимиз керак. Тошкентда бўлганидан кейин янги дастур билан чиқишимиз керак. Ҳаммасини йўлга солгандан кейин жуда бўлмаганда ҳар икки йилда концерт берсак бўлади.\nАмерикадан Абдулло: Адашмасам, бир неча йил олдин Самарқанддаги тарихий майдонда концерт бергандингиз. Лекин мусиқаларни ҳаммаси асосан фонограммада ижро этилди. Ахир мусиқа чалиш қўшиқ айтиш дегани эмаску! Наҳотки Ўзбекистонда жонли ижро қилиб берадиган мусиқачиларни топиш қийин бўлса. Ёки буни бошқа сабаби борми? Раҳмат!\nСултон Али: Энди шу нарсага алоҳида айтиб ўтаман. Менинг созандаларим Ўрта Осиёда энг кучли мусиқачилардан ҳисобланади. Энди нега фонограммадан фойдаланганимизнинг сабаби, техник томондан бизнинг талабларимизга жавоб бера олмайди. Менинг йўналишимда дунёда кучли техникалар, мусиқачилар бўлган тақдирда ҳам бўлмаганда 50 фоиз фонограммадан ишлатишга мажбурмиз. Чунки оддий барабанлар, асбоблар синтезли овозга эга. Мана масалан, Янними, Мадоннами, Шакирами, яхшилаб эшитсангиз концертида 70-80 фоизи фонограмма ишлатади. Нега? Чунки томошабинлар залда сифатли мусиқани эшитишни хоҳлайди. Тушунтиришим қийину, лекин тушунтиришга ҳаракат қиламан. Мана оддий най дейлик. Найда ўзининг обработкалари бор, ўзининг безаклари бор. Улар бошқа асбобларнинг овозига зарар тегмаслиги учун фонограммадан фойдаланамиз. Лекин Самарқанддаги концертимда "Плачь души" деган куйимни жонли чаламан, дедим. Жонли чалдим ҳам. Лекин техник жиҳатдан керакли овозларни қилиб бера олишмади. Охири монтажда "плюсовка"ни қўйдик. Демоқчиманки, сифатга боғлиқ. Мана билишса агар, Яннининг концертини олсак, тахминан 20 та куйчи қатнашган. Лекин 125 та трэк ўйналган. Бу 125 та асбоб дегани, бунинг саҳнада иложи йўқ. Яннининг Грецияда берган концертини кўрганман. 70 тача созандалар қатнашган унда. Шунинг учун иккинчи марта эшитгим келмади. Биринчидан унинг йўналишида, электрон овозларни ишлатган. Электрон овозлар билан созлаш жудаям қийин. Кейинги концертларини ҳам кўрдим. Бизда жонли ижро этиш осонроқ, фонограммани аралаштириб чалгандан кўра. Лекин нимага аралаштирамиз. Чунки одамлар эшитганда стерео, квадратостерео деган нарсалар бор. Битта бузуки асбобини битта одам чалади. Уни стерео қилиш учун икки-учта бузуки керак ўша жойнинг ўзида. Нега керак бу? Биз мусиқани бойитишга ҳаракат қилиб, ўтирган томошабинлар стерео овозни эшитсин деган мақсадда шу нарса ишлатилади. Шундай овозлар борки, уни жонли қилиш қийин. Электрон овоз жонли, жонли электрон қилиб беролмайдиган жойлари бор бу йўналишда. Лекин дунёдаги оркестрлар билан концертларда 70 фоизи фонограмма кетади. Уларнинг фарқи 3-4 ой тайёрланади. Чалинадиган куйларни студияда ёзиб чиқади ва жонли мусиқа ўрнини бўш қолдиради. Концертда ўша жойда жонли чалинади ва жонли билан фонограмма уйғунлашади. Бир-бирига халақит бермайдиган безакларни концертда ишлатиш учун фонограмма барибир керак. Фонограммасиз санъат ривожланмайди. Лекин мен сизга айтаман, менинг созандаларим жуда кучли. Улар бемалол жонли чалади, тўйларга ҳам боради. Мана яқинда Андижонда тижорат концертида най, саксофон, соз, уд кабилар чалинганда алоҳида қарсаклар бўлди. Кўрсатиб бердик жонли мусиқа билан. Лекин техник томондан муаммолар бор барибир бизда ҳали.\nБек: ЯННИ машҳур созандалар билан ишлайди. Сиз ҳам ЯННИ каби Ўзбекистондаги машҳур созандаларни саҳнага олиб чиқиб, улар билан концерт қилишни ўйлаб кўрганмисиз? Мисол учун, Аббос Қосимов, Рустам Маҳмудов, Улуғбек Отажонов, Ҳабибулла Шамсиев, Ўткир ака ғижжак, Ботир ака гитара ва Азиз Холмуродов. Бу созандаларни ўзбек халқи билиши шарт ва шундай концерт қўйишни ўйлаб кўрганмисиз? Бу мусиқачилар сизнинг мусиқаларингизга ранг-баранглик олиб кира олишади, деб ўйлайман.\nСултон Али: Бу созандаларнинг ҳаммаси билан биз дўстмиз. Масалан, Рустам Маҳмудов ҳозир Америкада яшайди. Аббос Қосимов менинг мусиқаларимга чалган, у ҳам Америкада туради ҳозир. Қолганлари билан ҳам дўстмиз. Лекин менинг оркестримдаги созандалар ҳам бошқалардан кам эмас. Мана акустик гитарада Ботир аканинг ўғли чалади. Ботир ака жуда кучли мусиқачи, лекин ўғли ундан қолишмайди. Ҳозир жуда маҳоратли бўлиб кетдики, айтяпманку менинг созандаларим жуда кучли ҳисобланишади. Дониёр кучли найчи. Қонунда Азиздан маҳоратлисини кўрмаяпман мен. Янги мусиқаларимизда шунақанги қийин жойларини чиқариб бера оляпти. Энди Улуғбек Отажонов, Ҳабибуллаларнинг ўз йўналиши бор. Улар билан дўстмиз, учрашамиз. Лекин зўрлар кўп, ҳаммасини оркестрга қўшиш қийин.\nҚаршидан Шаҳноза: Нега биринчи концертингизни Олмаотада бергансиз? Ўзбекистонда эмас. Телевизорда ҳам кам кўринасиз. Ҳозир нималар билан машғулсиз? Мусиқаларингизнинг яратилиш тарихи ҳам қизиқ бўлса керак?\nСултон Али: Олмаотада берган концертимиз тасодифий бўлдики, Ўзбекистонда ҳам берсак бўларди. Шундай бўлдики, бир мухлисимиз- ўзи продюссер, Олмаотадан қидириб келиб "Ҳамма нарсани нима керак бўлса қилиб бераман. Концерт қўйинг, дегани учун ўша ерда қўйилди. Энди илҳомга келсак, мен олдиндан тайёрланиб мусиқа яратмаганман. Офисимда атайлаб дераза ўрнатилмаган. Ҳеч нарса халақит қилмайди ижод қилишга. Кўп мусиқаларим шу ерда пайдо бўлган. Ташқарида ҳам келиб қолади албатта, лекин шу ерда охирига етказилади. Мусиқа асбоби мен учун айтиш мумкин бўлса илоҳий куч билан мулоқот воситаси, мен бир бўлиб кетаман у билан мусиқа яратганимда, чалганимда. Худога шукр, Аллоҳ куч беряпти, мен халққа етказяпман мусиқаларимни.\nМосквадан Фахриддин Азизов: Салом Султон Али ака мен сизни ижодингизга 1998 йилдан бери катта кизикиш билан карайман. Шахсан сиз санъатни чукур тушунган холда Майкл Жексон ижодига кандай карайсиз?\nСултон Али: Майкл Жексон буюк инсон, у оламдан ўтганида йиғлаганман. Чунки ёшлигимдан дунё санъатига қизиққанман, дунё санъатидан ўрганганман. Майкл Жексоннинг қўшиқлари архивларимда бор, эшитаман. Уларга ҳавас қиламан, ҳазил бўлсаям "юқсин-юқсин" деб ҳам қўяман. Мен ҳам ҳаракат қиламан дунё даражасига чиқишга. Балки чиқарман, балки йўқ. Лекин охиригача ҳаракат қиламан. Майкл Жэксон каби санъаткорларнинг ижодини ҳурмат қиламан, улар буюк одамлар.\nНоттингамдан Гулсара Дўстова: Мусиқаларингизни эшитиб завқ оламан. Мен сизнинг мусиқаларингизни бундан бир неча йил олдин ўзим учун кашф қилганман. Синглим ўқитувчи, у сизнинг мусиқаларингизни болаларнинг уй вазифаларини текширгунча эшитиб дам олишини айтганди. Сиз мусиқаларингиз қароқчилик йўли билан тарқалганига қарши ҳамкор қидираётганингизни айтган экансиз. Мен сизни шундай иш билан шуғулланадиган Олмониялик ҳимоячилар билан таништиришим мумкин.\nСултон Али: Мен жуда ҳам хурсанд бўлардим. Олдинроқ бир-икки одам билан ҳамкорлик қилгандим. Лекин кўпчилик мендан ўзининг манфаати йўлида фойдалангиси келадида, 2006 йилда одамлар билан бошлагандим ҳамкорлик Америкада. Улар билан икки-уч йил вақт йўқотдим, бошқа ҳамкорлик қилмоқчи бўлганлар билан ҳам ишламадим уларга ишониб. Ҳозир жиддий компания бўлса, мен билан ҳақиқатдан ишламоқчи бўлса, мен хурсанд бўлардим. Лекин ҳаммаси қонуний бўлиши керак.\nШвециядан Акбарали: Нилуфар Раҳматова билан яна ижодий ҳамкорлик қилишингиз мумкинми?\nСултон Али: Йўқ. Улар билан мен анча бўлдим узганимга. Сабабини ҳам кўпчилик билса керак. Лекин мен ҳозир асосан ўзимнинг йўналишим устида ишлаяпман. Ҳатто бошқа ҳофизлар ҳам келади ишлайлик, деб. Мен ҳозир қўшиқчилар билан ишлаш ниятим йўқ. Лекин қайсидир жиҳатдан ёрдам беришим мумкин. Қанақадир маслаҳат, йўналишлар бўйича кўрсатиб беришим мумкин. Нилуфар Раҳматова билан ўша пайтда 1998 йилда бошлаганмиз ижодни. Ундан олдин 1995-1998 йиллар ўз мусиқаларим устида ишлаганман. Лекин ўзимни ижодимни бир четга суриб қўйиб, Нилуфар билан шуғулланганман. Чунки икки йўналишда ижод қилиш осон иш эмас. Катта меҳнат талаб қилади. Шунинг учун вақтим бўлса, ёрдам беришим мумкин санъаткорларга. Ўзи яхши кўраман ёрдам беришни қўлимдан келгунча.\nБухородан Саидхон: Сиз ҳозир танилган "Уммон"гуруҳига мусиқалар ёзиб берар экансиз. Қўшиқчилар машҳур бўлишни истаганлар албатта "ватан бетакрорлиги"ҳақида қўшиқ куйлашади. Бунга фикрингиз қандай?\nСултон Али: "Уммон"гуруҳига ёмон қарамайман. Лекин улар билан таниш ҳам эмасман. Бирорта қўшиғини қилмаганман. Қаердан олишди у гапни билмадим. Айтаяпманку, ҳозир қўшиқчилар билан ишламаяпман. Фақат яқинда дўстимиз Бобур Бобомурод ўзлари продюссерлик қиладиган Фарҳод ва Ширин дуэтига ва Афсонага қўшиқ ёзишни илтимос қилгандилар, шуни ўйлаяпман ҳозир.\nБи-би-си: Султонали ака, мусиқани концертда жонли етказиб бериш техник томондан қийин дедингиз. Қўшиқчиларнинг аксарият ҳолларда фонограммага мурожаат қилишларига фикрингиз қандай?\nСултон Али: Фонограммани ҳар хил тушунишади. Фонограммасиз санъат бўлмайди. Уни фақат ишлата билиш керак. Мусиқа шу даражада ривожландики, тўртта асбоб билан иш битмаяпти. Битта мусиқага ҳатто 50 тагача асбоб овози киритилмоқда. Овоз эса битта , уни ишлатишнинг қийин жойлари йўқ, унинг иложи бор. Концертда жонли ижро этилиши керак. Лекин бир хил жойларда, тўй-хашамларда, баъзи концертларда техника сифати паст бўлади, у жойларда фонограмма ишлатишга мажбур бўлинади. Шундай одамлар ҳам борки, ашула айтишни билмайди, студияда бир бало қилиб тўғрилашади. Келганда фойдаланиб қолай, дегандек санъатга умуман алоқаси бўлмаган одамлар ҳам борлигини кўрасиз. Ҳатто гувоҳ бўлдимки, бошқасининг овози билан чиқаётганлар бор. Шунинг учун улар профессионал қўшиқчиларнинг обрўсига таъсир қилади. Бир нарсани эшитдимки, Туркманистонда фонограммани тақиқлашибди. Ўзи Туркманистон санъаткорларини Ўзбекистонда ёки бошқа жойларда тўғриси унчалик билишмайди. Чунки уларнинг йўналиши бошқача. Фонограммани бутунлай тақиқлаш санъатнинг ривожига таъсир қилади. Мақсад фонограммани бутунлай йўқотиш эмас, фонограммадан фойдаланиб санъатни пул ишлаш воситаси қилиб олганлардан тозалаш учун баъзи чоралар кўриш керакдир. Чунки баъзи гуруҳларни студияда ёзаётганида кўрдимда, умуман қўшиқ айтиш у ёқда турсин, тушунмайди ҳам. Улар алдаяпти, шулардан тозалаш керак менимча.\nЎшдан Одилжон Маҳдумий : Мусиқа руҳий озуқами ёки маънавий?\nСултон Али: Мусиқасиз мен масалан яшолмайман. Кунига икки соат мусиқа эшитмасам, тинч юрмайман. Яъни нимадир етишмайди. Худди овқатланмаганга ўхшайман. Мақтаниш эмаску, баъзи одамлар мусиқаларимни эшитишса, яхши ишлаши, нимадир куч беришини айтишади. Мусиқа катта куч, худди ҳаётга ўхшайди. Менинг мақсадим, ижодимни дунё йўналишига солиб олганимдан кейин, ҳар йили 10-15 та мусиқа жамланган албом чиқараман. Чунки менда ҳозир жуда кўп куйларим тўпланиб қолган. Айтишим мумкин, 10 йилгача ҳеч нарса ёзмасам ҳам тайёр турибди мусиқаларим. Ҳали Худо хоҳласа, яна қанча мусиқа ёзишим мумкин. Янгиларини чиқармаганим сабабики, айтганимдек ҳамкор бўлса, дунёнинг бозорига кирсам. Кейин ҳар йили янги-янги мусиқаларни чиқариб бораман. Чунки мусиқаларни чиқарганда увол қилиш керак эмас. Шу томондан қўрқаман. Бўлмаса ҳар йили чиқаришга имконим, шароитим бор. Осонроқ тушунтирсам, нонушта, тушлик, кечки овқатни бирданига ея олмайсизку. Худди шунингдек, мусиқани увол қилиш керак эмас. Дунё мусиқаларини ҳар куни эшитиб бораман. "Enigma"нинг мусиқаларини эшитиб гоҳида йиғлайман. Яна одатим борки, дўконга кирсам янги дискларни сотиб олиб, ичида 200 та куй бўлса, ундан энг зўр 4-5 тасини кўчириб оламан. Чунки ҳар хил даражадаги 200 тани эшитаман десангиз, мия чарчаб кетади. Ўзимникини ҳам эшитаман, солиштираман. Менда ишонч борки, мусиқаларим дунё талабларига жавоб беради ва жонли ҳам чалиб бера оламиз. Бунинг учун ҳаммаси тайёр, фақат йўлга қўйиб олишимиз керак.\nНодира: Қаерларда концертлар бергансиз, беряпсиз?\nСултон али: Ҳозир концертлар ҳам келяпти. Осиё мамлакатлари, Россиядан, Америкадан, бошқа. Лекин уларни балансни қўйиб олгунча тўхтатиб турибман. Кейин ўзимизни, Ўзбекистонимизни обрўсини тўкмасдан, ҳаммасини батартиб қилиб чиқишимиз керак. Мен юртимни жуда яхши кўраман. У менинг оилам, уни қадрлайман. Лекин Худо хоҳласа, охиригача курашишга аҳд қилганман. Ўша Янни ҳам бирданига чиқмаган. Биринчи Грецияда чиқди. Кейин Осиёда, охирида Америкада Лас Вегасда катта концертни қўйди, кейин йўналишга тушиб кетди. Лекин Мароккода, Дубайда берган концертларида савия бироз тушгандек. Нимага? У жуда зўр созандалар билан ишлаган, уларга бўйсуниб қолган. Менга ҳам айтишди, дунёдан энг зўр созандалар, скрипачларни чақирамиз, концерт қўй деб. Бошқа давлатларда. Мен кўнмадим. Чунки бу касаллик. Янни шу касалликка чалинди, яъни зўр созандаларга бўйсуниб қолди. Улар концертини кўтариб беришганди. Кейингиларида улар бўлмагандан кейин савия бироз тушди. Зўр созандаларнинг характери ҳам инжиқ бўлади. Кейин улар ўзи чиққиси келади. Шунинг учун мен биринчи навбатда тартибга риоя қилишим керак. Йўналишимни ҳам жудаям қийинлаштириб, созандалар чалишини мураккаблаштиришим керак эмас. Менга Канададан таклиф бўлдики, мусиқани мен яратаман аслида, улар у ёқ-бу ёғини тўғирлаб ўзларининг номидан эълон қилишни айтишди. Улар шундай ҳамкорлик қилишмоқчи. Санъат эркин бўлиш керак, биров сизга диктоват қилиши керак эмас. Балансни тўғрилаб олишимиз керак, дедим. Яъни камида бир ой репетиция қилиш, техника дунё талабига жавоб бериши лозим. Масалан битта микрофоннинг ўзи 450 доллар туради. Ундан менга 30 та керак бўлади. Мураккаб жойларини ёзиш керак. Шунинг учун мен концерт бермай турганим, шунчаки фонограммада бермоқчи эмасман. Худо хоҳласа, ҳамма ўйлаганларимиз амалга ошса, чет элларда, Ўзбекистонда ҳам профессионал концерт бермоқчиман. Ниятим шу.\nБи-би-си: Муштарийларимизга қандай тилакларингиз бор?\nСултон Али: Кўпроқ мусиқа эшитишсин, бу ҳақиқатдан катта куч. Мен мусиқаларим билан кимгадир ёрдам бериб, кўнглини олган бўлсам бахтиёрман. Ниятларига етишсин, бахтли, омадли бўлишсин!\nРаҳимжон Раҳмат: 'Ҳозир асарлар ғаладонга ташлаб қўйилаётгани йўқ...'\nГавҳар Зокирова: 'Ҳақиқатдан ҳам бахтга чўмилиб яшадим...'\n7 Октябр 2013\nНуруллоҳ Муҳаммад Рауфхон "Оқ бино оқшомлари", дин ва дунё ҳақида\nСергей Абашин: 'Афсуски ксенофобик кайфиятлар ҳали узоқ давом этади'\nБастакор Азиза Содиқова жавоблари\nОдил Икром: "Маънавий маснавий"нинг ҳар лаҳзасидан таъсирланганимни айтиб адо қилолмасам керак"\nМурод Ражабов: 'Мен ўз касбимни жуда ҳам яхши кўраман'\nОбид Асомов: бу ҳаммаси, халқимиз ўйлаб топган "оғзаки ижод"


«Шайтонларнинг кўпини йўқ қилганман, сени ҳам йўқ қилишим мумкин» - Рамзан Қодиров - Zamin.uz\nЧеченистон раҳбари Рамзан Қодиров Instagram’да жонли эфир олиб бораётган пайтида танқидли изоҳ қолдирган тармоқ фойдаланувчисига қўрқинчли таҳдид қилди. Блогер Тумсо Абдураҳмонов бунга эътибор қаратиб, эфирнинг шу қисмини ўзининг Telegram каналига жойлаган.\nҚодиров Instagram’да 6,7 миллион обуначига эга @ya_pomoshnik_kra_95 аккаунтидан 17 май куни жонли эфир қилган. Эфир давомида у фойдаланувчилардан бирининг: «Сен одам эмассан, шунчаки шайтонсан», — деган изоҳини ўқиб, скриншотга олган. Сўнг кулиб, унга таҳдид қила бошлаган.\n«Менга шу гапларни ёзаётган экансан, сени излаб топишим мумкин. Шунда қайси биримиз шайтонлигимизни кўрамиз. Сен қанақасан, ўзингдан уялмайсанми? Ойнада қандай кўринасан?... Ўзинг ҳақингда шахсийдан ёзиб юбор. Қани, қайси биримиз шайтон эканмиз. Шайтонларнинг кўпини йўқ қилганман, сени ҳам йўқ қилишим мумкин», — дейди Қодиров.\nАввалроқ Рамзан Қодиров колонияда жазо ўтаётган россиялик мухолифатчи Алексей Навальнийнинг Қуръон тиловат қилмоқчилигини танқид қилган эди. Қодировнинг сўзларига кўра, Навальний Қуръондан сиёсий мақсадда фойдаланмоқчи.\nШунингдек, Қодиров Исроил—Фаластин можаролари фонида Исроил полициясининг Рамазон ойида Шарқий Қуддусдаги Ал-Ақсо масжиди ҳудудидаги операциясини танқид қилиб, Исроилдан «қонунбузарлик» ва «энг мураккаб шаклдаги провокация» учун фаластинликлардан кечирим сўрашни талаб қилган. “Замин” янгиликларини “Одноклассники”да кузатиб боринг\nЯнгиликлар » Дунё » «Шайтонларнинг кўпини йўқ қилганман, сени ҳам йўқ қилишим мумкин» - Рамзан Қодиров


Беш ташаббус – автойўлчилар талқинида — Ўзбекистон транспорт, йўл ва капитал қурилиш, қурилиш индустрияси ходимлари касаба уюшмаси\nБеш ташаббус – автойўлчилар талқинида\nПрезидентимизнинг бешта муҳим ташаббуси бўйича Андижон автомобиль йўллари ҳудудий бошқармасининг туман бўлимларида бир қатор ишлар амалга оширилмоқда. Шулардан бири 9-март куни Шаҳрихон туман йўллардан фойдаланиш унитар корхонсида “Муҳим ташаббусга- муносиб ижро” шиори остида ўтказилган тадбирдир.\nТадбир Шаҳрихон туманидаги 4 – умумтаълим мактабида бошланиб, спорт йўналиши бўйича ташкилот ходимлари ўртасида футбол, волейбол, шашка, арқон тортиш, стол тенниси ва сузиш бўйича мусобақалар ўтказилди. Шунингдек йўл ходимларининг фарзандлари ва ушбу мактаб ўқувчиларининг\nчиқишлари намойиш этилиб, унда болажонларнинг шўҳ куй – қўшиқлари, рақслар, шеър айтиш, саҳна кўринишлари йиғилганлар эътиборига ҳавола этилди. Ўқувчи қизлар томонидан тикилган либослар, қўл меҳнати орқали тўқилган буюмлар, тайёрланган пишириқлар барчани ҳайратга солди.\n— Меҳнатдан толиққан қўллар, бир ҳилликдан зериккан\nкўнгиллар, халқ хизматидаги йўлчиларга бугун ҳақиқий дам олиш куни бўлди, — дейди, Шаҳрихон туман йўллардан фойдаланиш унитар корхонаси директори Равшанбек Хусанов. Биз бугун нафақат беш ташаббуснинг ижросини амалга оширдик, балки ўғил қизларимизга, ёшларга ўрнак бўла олишимизни яна бир карра намойиш этдик. Мусобақаларда иштирок этган ишчи ходимлар ўзларига бўлган ишончни юксалтиришга, спорт билан шуғулланиш соғлик гарови эканлигини янада теранроқ англаб\nетишга муваффақ бўлишди.\nТадбир туманда жойлашган муҳташам тўйхонлардан бирида давом этди. Иштирокчилар ва меҳмонлар учун ёзилган дастурхон атрофида ташаббуснинг мусиқа йўналиши бўйича бир қанча чиқишлар намойиши бўлди. Унда Шаҳрихон туманидаги 10 – мусиқа ва санъат мактаби ўқувчилари томонидан ташкиллаштирилган мусиқий дастурлар барчага кўтаринки кайфият бағишлади. Жажжи қизалоқларнинг рақслари, йигитларнинг чолғу асбобларидан моҳирона фойдаланиб ижро этган\nкуйлари, болажонлар ижросидаги қўшиқлар барчага бирдек манзур бўлди. Шу билан бир қаторда, ҳунармандларнинг қўл меҳнатлари орқали ясаган пичоқ ва қиличлари, аёллар томонидан яратилган миллий дўппиларимиз, ўзбекона либосларимиз, усталар ясаган бешиклар тақдимоти ҳам бўлиб ўтди. Тадбир давомида Андижон автомобиль йўллари ҳудудий бош бошқармасининг бош муҳандиси Нодирбек Комилов томонидан барча шартлар бўйича ғолибликни қўлга киритган гуруҳ аъзолари қимматбаҳо савғалар билан тақдирланишди.\nБешта муҳим ташаббуснинг ижроси байрамга айланиб кетди, десак ҳам асло муболаға бўлмайди. Тадбир шўҳ куй – қўшиқлар билан давом этди.\n← Previous Previous post: Аёллари қадр топган юрт !\nNext → Next post: 8 март-халқаро хотин-қизлар байрами муносабати рағбатлантирилди


Президент йиғилишида «бошқа ҳудуддан бемор қабул қилинмаслиги» ҳолатларига эътибор қаратилди\nДавлат раҳбари 18 март куни тиббиёт ходимлари билан очиқ мулоқот ўтказганди. Унда айтилган муаммо ва таклифлар бўйича 24 март куни президент фармойиши қабул қилиниб, еттита йўналишда вазифа ва масъуллар белгиланди.\nОчиқ мулоқотда республика ихтисослашган тиббиёт марказлари янги, юқори технологик даволаш усулларини йўлга қўйиши зарурлиги айтилган эди. Мисол учун, ҳар йили «оққон» касаллиги бўйича 200 нафаргача бемор илик кўчириш операциясига муҳтож. Гематология ва қон қуйиш илмий-амалий тиббиёт марказида замонавий шароит яратиш орқали ушбу амалиётни йўлга қўйиш мумкинлиги таъкидланди. Бундай ишларни барча тиббиёт марказларида ташкил этиш бўйича кўрсатмалар берилди.\nЙиғилишда қайси шифохона ва лабораторияда қандай жиҳоз соз ёки носозлиги бўйича аниқ ҳисоб-китоб йўқлиги кўрсатиб ўтилди.\nВилоят ҳокимларига 25 апрелга қадар барча бирламчи муассасаларни хатловдан ўтказиб уларга зарур бўлган ва таъмирталаб жиҳозлар рўйхатини шакллантириш топшириғи берилди.\nСоғлиқни сақлаш вазирлиги тиббиёт асбоб-ускуналарига техник хизмат кўрсатиш тизимини яратиш бўйича таклиф киритадиган бўлди.\n22 та республика маркази йил якунига қадар Ўзбекистонда илгари бажарилмаган камида 100 та юқори технологик даволаш усулларини йўлга қўйиши зарурлиги кўрсатиб ўтилди.\nМисол учун, Гематология марказида махсус операцион комплексни ташкил этиш ҳисобига оққон касаллигига чалинган беморлар учун илик кўчириш амалиётини йўлга қўйиш мумкинлиги кўрсатиб ўтилди.\nМутасаддиларга бу борада тегишли топшириқлар берилди.\n«Яқинда «ордер» тизими ислоҳ қилинди, бу борада хусусий сектор иштироки учун ҳам имконият яратилди.\nЛекин, барча талаблар аниқ белгилангани билан ўтган 6 ой давомида бирорта хусусий шифохонага беморлар учун йўлланма берилмаган.\nЁки, республика марказларининг айрим филиалларида юқори технологик даволаш йўлга қўйилган бўлса-да, бошқа ҳудуддан бемор қабул қилинмаяпти», деди давлат раҳбари.\nШу боис, Соғлиқни сақлаш ва Молия вазирликларига икки ҳафта муддатда давлат ва хусусий шифохоналар учун касалликларни даволаш бўйича ягона тарифларни тасдиқлаш топширилди.\nОчиқ танлов эълон қилиб, 15 майга қадар йўлланма асосида тиббий хизматлар кўрсатадиган хусусий клиникалар рўйхатини шакллантириш вазифаси қўйилди.